Rampasan aset Petronas, Malaysia dibenarkan gantung tuntutan Sulu

Malaysia berjaya mendapat kebenaran untuk menggantung keputusan tuntutan waris kesultanan Sulu, ia sebagai tindak balas yang diambil kerajaan ekoran laporan aset dua anak syarikat Petronas di Azerbaijan yang dirampas.

Mahkamah Rayuan Paris semalam membenarkan permohonan Kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata dengan kebenaran tersebut, ia bermakna Final Award yang diputuskan penimbang tara Sepanyol, Dr Gonzalo Stampa bertarikh 28 Februari 2022 tidak boleh dikuatkuasakan di mana-mana negara sehingga Mahkamah Paris membuat keputusan muktamad berkenaan permohonan pembatalan Final Award dibuat kerajaan.

Wan Junaidi menegaskan, kerajaan Malaysia sedang membuat persiapan yang rapi untuk pendengaran bagi pembatalan Final Award yang mana tarikh pendengarannya belum ditetapkan.

Katanya, perintah penggantungan itu hasil pelbagai tindakan perundangan yang diambil Kerajaan Malaysia bermula dari tuntutan itu yang difailkan bagi menamatkan segala tuntutan dan memastikan agar kepentingan, kekebalan kedaulatan dan kedaulatan Malaysia sentiasa dilindungi dan terpelihara.

“Kerajaan Malaysia akan terus mengambil semua langkah yang sewajarnya termasuk tindakan perundangan untuk menamatkan segala tuntutan waris Sultan Sulu dan memastikan kepentingan, kekebalan kedaulatan dan kedaulatan Malaysia sentiasa dilindungi dan terpelihara,” katanya dalam kenyataan, hari ini.

Wan Junaidi menegaskan, Kerajaan Malaysia tidak pernah mengiktiraf tuntutan waris Sultan Sulu dan tidak pernah mengetepikan kekebalan kedaulatannya sebagai sebuah negara berdaulat.

Wan Junaidi menjelaskan, semalam dua syarikat subsidiari Petronas di Luxembourg dimaklumkan mengenai penguatkuasaan Final Award melalui penyerahan notis yang dikeluarkan oleh Mahkamah Luxembourg.

“Petronas sebagai sebuah syarikat akan mengambil tindakan perundangan yang perlu untuk mempertahankan kedudukannya di bawah undang-undang,” katanya.

Katanya, Kerajaan Malaysia sudah mengambil tindakan perundangan di Madrid, Sepanyol termasuk membuat permohonan bagi pengiktirafan dan penguatkuasaan perintah deklarasi dan injunksi bagi memberhentikan prosiding timbang tara di Sepanyol dengan merujuk keputusan Mahkamah Tinggi Sabah pada 14 Januari 2020, permohonan bagi membatalkan pelantikan penimbang tara dan permohonan untuk mengenepikan ‘Partial Award on Jurisdiction’ bertarikh 25 Mei 2020 yang dikeluarkan Dr Stampa.

“Dengan tindakan perundangan yang diambil Kerajaan Malaysia, Mahkamah Tinggi Madrid, Sepanyol, pada 29 Jun 2021 telah membatalkan pelantikan Dr Stampa dan memutuskan semua prosiding timbang tara serta apa-apa keputusan Dr Stampa, termasuk Final Award adalah tidak sah, terbatal dan tidak boleh dikuatkuasakan di bawah undang-undang.

“Dr Stampa tidak menghormati dan tidak mempedulikan keputusan mahkamah di Madrid dan sebaliknya memindahkan tempat prosiding timbang tara ke Paris.

“Pada 29 September 2021, pihak penuntut telah memperoleh Perintah Exequatur secara ex-parte (sebelah pihak) daripada Tribunal de Grande Instance di Paris, yang telah mengiktiraf ‘Partial Award’ yang dikeluarkan pada 25 Mei 2021 dan dengan itu membenarkan Dr Stampa memindahkan tempat prosiding timbang tara ke Paris,” katanya lagi.

Rentetan itu, jelas beliau Kerajaan Malaysia mencabar Perintah Exequatur yang diperoleh secara ex-parte itu dan Kerajaan Malaysia berjaya memperoleh perintah penggantungan bertarikh 16 Disember 2021 daripada First President of the Paris Court of Appeal.

“Ini bermakna pihak penuntut terhalang daripada bergantung pada Perintah Exequatur yang diperoleh pada 29 September 2021. Bertentangan dan bercanggahan dengan perintah penggantungan itu, penuntut mengekalkan kedudukan dan pendirian bahawa Perintah Exequatur itu berkuat kuasa dan Final Award telah dikeluarkan di tempat timbang tara di Paris, Perancis,” katanya.

Selain itu, beliau berkata, Kerajaan Malaysia juga telah memfailkan prosiding jenayah terhadap Dr Stampa bagi kesalahan menghina mahkamah di Mahkamah Jenayah di Madrid dan prosiding itu masih berjalan.

Terdahulu, akhbar Financial Times semalam melaporkan aset dua anak syarikat Petronas di Azerbaijan dirampas oleh waris kesultanan Sulu, yang menuntut AS$14.92 bilion (RM62.59 bilion) daripada Malaysia.

Peguam pihak yang menuntut dilaporkan merampas aset Petronas yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).


Infineon: PMX ‘claim’ kerja orang kata Sanusi

Menteri Besar Kedah, Datuk Seri Muhammad Sanusi Md Nor menepis kenyataan Perdana Menteri, Datuk Seri Anwar Ibrahim yang mendakwa pelaburan tambahan 5 EUR bilion (RM25 bilion) Infineon Technologies AG (Infineon) di Kulim hasil rundingan kerajaan perpaduan.

Menurut Muhammad Sanusi yang juga Pengarah Pilihan Raya Negeri (PRN) Perikatan Nasional (PN), pelaburan tambahan itu sudah dimaklumkan syarikat dari Jerman pada tahun lepas.

Katanya, beliau diberitahu soal itu ketika melawat kilang Infineon itu sekali gus merasmikan bangunan baharu syarikat tersebut.

“Tahun 2022, saya pergi kilang Infineon di Kulim…kilang Jerman. Pergi tengok rancangan mereka untuk menambah pelaburan lagi RM25 bilion dan merasmikan satu unit di Infineon dan kita pun pakat letak tapak tangan (simbolik perasmian).

“Dia (Infineon) sudah maklum hendak tambah pelaburan di Kulim, dia minta tanah belakang kilang. Kita pun lulus dan pajak dekat dia lagi tanah di belakang itu.

“Tahu-tahu Datuk Seri Anwar Ibrahim kata baru meluluskan pelaburan Infineon. Tuan-tuan, main claim kerja orang cukup bijak. Semua dia kata dia buat. Tan Sri Muhyiddin (Yassin) hapus hutang Felda RM8.3 bilion, mai (datang) dia jadi perdana menteri dia kata dia buat.

“Semua rekod ada, tuan-tuan hendak bohong agak-agaklah. Buka mulut bohong, buka mulut bohong,” katanya ketika Sembang Santai di Pengkalan Kundur, Kedah, semalam.

Sebelum ini menurut Anwar, keputusan itu dicapai setelah Kerajaan Negeri Kedah membuat rundingan selama 13 bulan namun gagal mencapai kata putus.

“Yang dia (Kerajaan Negeri Kedah) runding 13 bulan sudah, dia (Infineon) yang sebulan sudah dia mai runding dengan saya, bukan dengan mereka.

“Sebab apa dia runding dengan saya bukan sebab saya Anwar tapi sebab saya pemimpin kerajaan perpaduan dan kerajaan ini stabil,” dalam ucapannya sempena Ta’aruf Perpaduan di Jitra.

Dalam ucapan sama, Muhammad Sanusi turut menempelak Timbalan Presiden PKR, Rafizi Ramli yang kecewa apabila pelaburan RM25 bilion itu dibawa ke Kedah.

Kata Muhammad Sanusi, Menteri Ekonomi itu sepatutnya tahu kilang Infineon itu sudah beroperasi di Kulim sejak 10 tahun lalu.

“Bab Infineon ini Rafizi pun cakap di Negeri Sembilan, aku pun nak marah kat (pada) Anwar Ibrahim kenapa bawa Infineon pergi Kedah.

“Rafizi, ini nak beritahu Infineon dah ada di Kulim 10 tahun beroperasi dan ini hendak tambah sahaja bukan pelaburan baharu. Bukan pelaburan baharu, Menteri Ekonomi apa (ini)? Ini pun sama saja.

“Formula dia semua ke laut. Bukan formula saja ke laut, benda sudah ada dia kata baru nak mai,” katanya.

Untuk rekod, pada 7 Julai 2022 lalu, Muhammad Sanusi telah merasmikan Majlis Perletakan Batu Asas Kilang Infineon di Kulim Hi-Tech Park.


Gelagat tidak tahu malu Najib di SM Foon Yew

Kunjungan ‘maskot’ kempen Barisan Nasional (BN) pada Pilihan Raya Negeri (PRN) Johor, Datuk Seri Najib Razak ke Sekolah Menengah (SM) Foon Yew di Seri Alam, Johor Bahru, semalam, cukup mengejutkan komuniti Cina.

Ia dianggap mencabuli prinsip sekolah terkemuka yang mempunyai tiga cawangan di Johor itu yang dizahirkan menerusi motonya: ‘tingkah laku, kewajaran, integriti dan tahu malu’.

Ini kerana Najib telah disabitkan bersalah atas pertuduhan rasuah, pengubahan wang haram serta salah guna kuasa membabitkan dana SRC International dan dijatuhi hukuman penjara 12 tahun dan denda RM210 juta.

Tanpa segan silu, dia menyampaikan ucapan yang mengungkit jasanya kepada sekolah berkenaan sambil menyerang Tan Sri Muhyiddin Yassin walaupun tidak menyebut nama Pengerusi Perikatan Nasional (PN).

Dalam ucapan itu, Najib turut menuntut masyarakat Cina berterima kasih kepadanya apabila memetik pepatah Cina: ‘Orang yang minum daripada sebuah perigi tidak harus melupakan orang yang menggalinya’.

Ironinya, ucapan berdegar-degar itu disampaikan Najib dari sebuah rostrum yang terpampang moto SM Foon Yew iaitu ‘tingkah laku, kewajaran, integriti dan tahu malu’.

Najib mungkin tidak memahami tulisan empat karakter tulisan Cina berkenaan tetapi jika pentadbir sekolah mahu menjaga air muka ‘maskot’ BN itu, karakter tersebut seelok-eloknya dibuang untuk sementara waktu kerana ia amat janggal.

Atau sekurang-kurangnya, pentadbir sekolah menutup perkataan ‘integriti’ dan ‘tahu malu’ kerana Najib sudah terbukti tidak mempunyai sifat terpuji itu. Ia bukanlah rahsia, malah sudah diketahui di seluruh dunia, melainkan pentadbir sekolah mahu membuat sindirian secara halus.

Dalam laporan sebuah portal, pengerusi SM Foon Yew, Tay Chin Hein seakan menjauhkan diri apabila menjelaskan pihakya tidak ingin mencetuskan sebarang salah faham sewaktu ditanya sama ada kunjungan Najib konsisten dengan moto sekolah.

Malah, Chin Hein turut mendedahkan kunjungan itu bukan atas jemputan pihaknya tetapi atas permintaan pihak Najib. Maka jelaslah, tagline ‘Malu Apa Bossku’ yang pertama kali dipopularkan Najib menerusi imej ‘mat rempit’ sudah cukup sebati dengan dirinya.

Sudah tiada apa lagi yang nak dimalukan Najib walaupun dalam ilmu akhlak, terdapat satu sifat yang menjadi teras kepada ajaran Islam iaitu sifat malu atau bahasa Arab disebut ‘al-haya’.

Perkara ini dijelaskan dalam sabda Rasulullah SAW: “Malu dan iman sentiasa bersama. Apabila salah satunya dicabut, maka hilanglah yang lainnya.” (Riwayat al-Hakim)

Jelaslah implikasi sifat malu adalah untuk mengukuhkan iman seseorang Muslim. Semakin tinggi iman seseorang, maka semakin tinggi harga dirinya.

Apatah lagi, dengan sifat malu juga seseorang Muslim dapat menghindarkan diri daripada melakukan perbuatan yang ditegah oleh Allah SWT.

Saladin Hasan Salleh
Pembaca Agenda Daily

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KKM saran jemaah haji remaja 12-18 tahun ambil suntikan dos penggalak

Kementerian Kesihatan (KKM) menyarankan semua bakal jemaah haji remaja berumur 12 hingga 18 tahun untuk mengambil dos penggalak vaksin Covid-19 sebagai langkah tambahan sebelum berangkat ke Tanah Suci.

Menteri Kesihatan Khairy Jamaluddin berkata syarat yang ditetapkan KKM bagi jemaah haji remaja mengambil dos penggalak Covid-19 ialah sekurang-kurangnya lima bulan selepas menerima dos kedua vaksin dos primer, lapor Bernama.

“Bagi remaja yang telah lengkap mengambil dos primer dan didapati mengalami jangkitan Covid-19 mereka layak menerima dos penggalak sebaik sahaja pulih sepenuhnya,” katanya dalam satu kenyataan hari ini.

Khairy berkata memandangkan jemaah haji juga perlu mengambil suntikan vaksin lain seperti meningococcal, influenza atau pneumococcal, pemberian dos penggalak vaksin Covid-19 itu boleh diberikan dalam sela masa dua minggu sebelum dan selepas vaksin lain diberikan.

Katanya, jemaah haji boleh mendapatkan dos penggalak dengan hadir secara terus tanpa janji temu (walk-in) di pusat pemberian vaksin (PPV) yang masih beroperasi dengan membawa dokumen sokongan berkaitan seperti bukti surat tawaran menunaikan haji.

Menurut Khairy, sebelum ini KKM menyarankan semua bakal jemaah haji yang berusia 60 tahun dan ke atas serta jemaah berusia 18 hingga 59 tahun yang mempunyai risiko klinikal penyakit teruk untuk mendapatkan dos penggalak kedua sebelum berangkat ke Tanah Suci.

Beliau berkata langkah itu bertujuan mengurangkan risiko jangkitan Covid-19 dalam kalangan jemaah haji semasa berada di Tanah Suci dengan mengambil kira perhimpunan yang ramai serta melibatkan jemaah haji seluruh dunia.

Khairy berkata sebagai langkah pencegahan dan kawalan, kerajaan Arab Saudi telah menetapkan bahawa semua jemaah haji perlu mendapatkan vaksinasi lengkap sebelum berlepas selain turut mengesyorkan pengambilan dos penggalak bagi mengurangkan risiko jangkitan Covid-19 terutamanya di tempat-tempat sesak dan juga di dalam pengangkutan awam di negara tersebut.


Lagi kes sembuh tertinggi dicatat

Seramai 23,469 pesakit disahkan sembuh dalam tempoh 24 jam sehingga 12 tengah hari tadi, antara jumlah tertinggi melebihi kes positif harian yang pernah direkodkan sejak jangkitan pertama Covid-19 dikesan awal tahun lalu.

Jumlah tertinggi pernah direkodkan pada 9 September lalu membabitkan seramai 24,855 pesakit sembuh, diikuti pada 13 September (24,813 pesakit ), dan 2 September (23,473 pesakit).

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif pesakit sembuh meningkat kepada lebih 1.86 juta kes, berbanding lebih 2.09 juta kes positif.

Pada masa sama beliau berkata sebanyak 19 lagi kluster baharu dikesan di seluruh negara menjadikan keseluruhannya 5,282 kluster dengan 3,934 telah ditamatkan dan 1,348 lagi masih aktif.

Daripada jumlah itu 13 membabitkan kluster tempat kerja, empat kluster komuniti masing-masing di Johor, Pahang, Selangor dan Kelantan, dan masing-masing satu kluster pusat tahanan di Pulau Pinang dan kluster kumpulan berisiko tinggi di Sarawak.

Empat daripada kluster tempat kerja direkodkan di Pahang; Johor (tiga), Perak (dua); dan masing-masing satu di Kedah, Pulau Pinang, Sarawak, dan Kuala Lumpur.

Dr Noor Hisham berkata daripada 14,954 kes baharu yang dicatatkan dalam tempoh 24 jam hari ini 1,365 membabitkan rakyat asing.

Daripada jumlah kes harian yang dilaporkan pada hari ini, 243 kes atau 1.6 peratus adalah pesakit kategori 3, 4, dan 5; manakala 14,711 kes (98.4 peratus) lagi adalah terdiri daripada kategori 1 dan 2.

Beliau juga memaklumkan seramai 1,192 pesakit masih dirawat di unit rawatan rapi (ICU) dengan 882 disahkan dijangkiti Covid-19, manakala 312 kes lagi disyaki dan dalam siasatan.

Katanya, seramai 665 pesakit memerlukan alat bantuan pernafasan, yang membabitkan 401 pesakit Covid-19, manakala 264 adalah kes disyaki dan dalam siasatan.


Lulusan undang-undang Ketua Srikandi Muda Bersatu Sabah

Anak muda lulusan undang-undang Universiti Islam Antarabangsa Malaysia (UIAM), Nabila Norsahar dilantik sebagai Ketua Srikandi Muda Bersatu Sabah.

Watikah pelantikan itu disampaikan oleh Ketua Srikandi Muda Bersatu Malaysia, Nurul Fadzilah Kamaluddin, pada Sabtu.

Ia disaksikan Naib Presiden Bersatu merangkap Pengerusi Badan Pimpinan Negeri Bersatu Sabah, Datuk Seri Dr Ronald Kiandee.

“Tahniah, anak muda lulusan undang-undang dari UIA ini pasti akan mencorak kepimpinan baharu Sabah,” katanya Ronald.

Terdahulu, Ronald hadir dalam Majlis Watikah Pelantikan Ketua Armada Bahagian dan Barisan Kepimpinan Tertinggi Armada Negeri Sabah yang diadakah di sini, pada Sabtu.


Mengapa penularan Covid-19 di India bertambah teruk?

Situasi penularan Covid-19 di India bertambah teruk dengan mayat bergelimpangan di jalan raya dan hospital kehabisan bekalan oksigen.

Hal ini menjadikan India sebuah negara yang paling teruk dilanda pandemik tersebut sejak ia mula merebak ke seluruh dunia pada Mac tahun lalu.

Tetapi mengapa India berdepan situasi sebegini dan apakah negara lain juga akan berdepan situasi sama?

Gelombang pertama

India pada awalnya dilihat mampu mengawal penularan wabak tersebut selepas memperkenalkan sekatan pergerakan sosial bermula 25 Mac sehingga 25 Mei tahun lalu bagi membendung penularan di kalangan masyarakatnya.

Setelah sekatan dibatalkan, gelombang penularan di India semakin melonjak naik bagaimanapun keadaan di hospital masih terkawal.

Tetapi mengapa India dilanda penularan Covid-19 yang begitu teruk sekarang?

“Kami mengambil mudah,” kata Dr Shahid Jameel, salah seorang ahli virologi terkemuka di India. “Mereka terlalu leka.”

Terlalu berfikir keajaiban

Pengkritik menuduh kerajaan India mengabaikan tanggungjawab mereka.

Pada awal Mac 2021, Menteri Kesihatan India Harsh Vardhan dengan yakinnya berkata India sudah sampai ke “pengakhiran” pandemik tersebut.

Perlawanan kriket dan festival keagamaan diadakan besar-besaran, orang ramai tidak memakai pelitup muka.

“Kemungkinan ini semua adalah acara yang menjadi punca penyebaran besar-besaran,” kata Jameel, pakar dari Ashoka University.

Pengkritik membidas Perdana Menteri Narendra Modi dengan gelaran #superspreaderModi di Twitter dan kemarahan rakyat semakin membuak-buak seluruh negara.

Vaksin

Pada Mac 2021, Modi dipuji sebagai “guru vaksin”.

India terkenal sebagai sebuah negara “farmasi dunia” kerana kemampuan pengeluaran vaksinnya. Bagaimanapun, bagi menyuntik vaksin ke dalam badan seseorang adalah satu tugas yang lebih mencabar.

Tidak dinafikan langkah India memberi vaksin kepada rakyatnya dilihat berjaya dengan hampir 138 juta dos sudah disuntik, lebih banyak berbanding negara lain kecuali Amerika Syarikat dan China. Malah India berada pada kedudukan kedua selepas Amerika Syarikat dalam suntikan dos kedua kepada rakyatnya.

Namun, angka-angka ini hanya mewakili sekitar 10 dan 1.6 peratus dari populasi yang besar di India dan masih tidak cukup untuk menghentikan gelombang kedua.

India tidak menjangka gelombang besar ini akan berlaku dan mereka terperanjat apabila penularan Covid-19 seakan sudah mengalahkan sistem mereka.

India tidak bersendirian dalam krisis ini, malahan seorang doktor dari Britain mengatakan orang ramai tidak sedar negara tersebut hampir berdepan bencana sama ketika varian B1117 menyerang semasa sambutan Krismas tahun lalu.

Dr Julian Tang, profesor kehormat sains pernafasan di University of Leicester berkata kadar kenaikan jumlah kes Covid-19 di India tidak jauh berbeza dengan situasi yang berlaku di Britain.

“Jumlah kes Covid-19 harian di India adalah jauh lebih tinggi daripada UK pada Januari 2021 – dan sumber kesihatan yang ada di UK bagi setiap orang adalah lebih baik dari India, ” katanya.

Varian

Profesor Madhukar Pai, seorang pakar kesihatan global di Universiti McGill di Kanada berkata “sangat menyayat hati melihat keadaan bertambah teruk di India”.

“Angka rasmi semasa terlalu rendah dan unjurannya sangat menakutkan. Kita semua kenal setiap individu yang dijangkiti dan semua orang berusaha mendapatkan rawatan perubatan,” katanya.

India seringkali berdepan dengan varian berasal di tempat sendiri dan ia mudah tersebar dengan cepat sama seperti varian di United Kingdom yang juga tersebar sampai di Kanada.

Jameel berkata amat penting untuk orang ramai mesti memandang serius penjarakkan sosial.

“Kalau tidak?” Berdoa lah anda kepada kami,” katanya.

Apa yang akan berlaku seterusnya?

Kemungkinan negara jiran India seperti Nepal dan Sri Lanka juga bakal berdepan situasi sama.

Bagaimanapun, negara dunia perlu peka dan sentiasa mengambil langkah berjaga-jaga dan tidak leka.

Krisis di India menunjukkan terdapat kemungkinan gelombang baharu melanda sesebuah negara sehingga lah orang ramai sudah menerima vaksin, lebih malang lagi jika “negara farmasi dunia” menutup pintu ke pasaran global ia pasti akan menjejaskan program vaksinisasi di seluruh dunia nanti.

“Kita sedang mengikuti pola pandemi tahun 1918,” kata Dr Ayoade Alajika, yang sedang berusaha untuk menghantar vaksin ke Afrika.

“Tahun pertama ia membunuh sekitar 1 juta orang. Tahun kedua, sekitar 50 juta,” katanya memberi gambaran buruk kemungkinan yang akan berlaku nanti.


Azmin juga sangkal dakwaan akan tinggalkan Bersatu, ikut Zuraida

Ahli Majlis Pimpinan Tertinggi (MPT) Bersatu Datuk Seri Mohamed Azmin Ali menolak dakwaan beliau akan mengikut jejak Datuk Zuraida Kamaruddin meninggalkan parti itu dan menyertai Parti Bangsa Malaysia (PBM).

Perkara itu dimaklumkan seorang lagi Ahli MPT Senator Datuk Razali Idris yang menghubungi Azmin bagi mendapatkan pengesahan berhubung desas-desus itu, Jumaat lalu.

Razali berkata beliau sendiri menghubungi Azmin dan menteri berkenaan menafikan perkara itu akan berlaku atau menyertai PBM.

“Saya menghubungi dan bercakap panjang lebar mengenai dakwaan itu dan Azmin menafikan akan ikuti jejak Zuraida untuk meninggalkan Bersatu serta menyertai PBM.

“Kita juga turut menafikan dakwaan ramai ahli MPT akan melepaskan jawatan untuk bersama Zuraida dalam PBM,” katanya menurut laporan BH, ketika ditemui media pada majlis sambutan rumah terbuka Aidilfitri Bersatu Terengganu, di Kuala Terengganu, hari ini.

Terdahulu, Razali yang juga Ketua Badan Pimpinan Bersatu negeri dan seluruh pimpinan tertinggi parti serta Presiden Kelab Wartawan Media Terengganu, Khairul Azlan Mohamad turut memotong kek meraikan Sambutan Hari Wartawan Nasional (HAWANA) 2022.

Mengulas lanjut, Razali mengesahkan kali terakhir menghubungi Azmin ketika menjemputnya ke majlis rumah terbuka Aidilfitri Bersatu negeri Jumaat lalu.

Azmin menafikan dakwaan untuk meninggalkan Bersatu dan mengikuti jejak Zuraida menyertai PBM, tegas Razali.

“Setakat ini kita mengesahkan hanya Zuraida meninggalkan parti dan tiada satu pun cawangan Bersatu di Kedah dibubarkan seperti didakwa Ahli Parlimen Ampang itu.

“Kita bagi pihak seluruh badan pimpinan Bersatu negeri mengucapkan tahniah kepada Zuraida kerana bertindak awal menghantar surat memohon meninggalkan parti,” katanya.

Razali berkata, sepatutnya Lembaga Tindakan Tatatertib Bersatu menghantar surat pemecatan Zuraida selepas didapati tidak hadir mesyuarat MT melebihi lima kali dan mula berjinak dengan PBM sejak lebih enam bulan lalu.

“Bersatu sudah mengemukakan usul agar Zuraida dipecat daripada parti, tetapi Presiden Tan Sri Muhyiddin Yassin meminta lembaga disiplin menghantar surat tunjuk sebab selepas gagal hadir mesyuarat tanpa sebab melebihi lima kali,” katanya.

Ketika mengulas dakwaan Setiausaha Agung UMNO, Datuk Seri Ahmad Maslan yang mengatakan Bersatu semakin lemah susulan Zuraida meninggalkan parti, Razali meminta Ahli Parlimen Pontian itu tidak bersikap celupar.

Katanya, Ahmad (Maslan) diminta tidak mencampuri urusan Bersatu, sebaliknya memberi tumpuan kepada UMNO dan Barisan Nasional (BN) yang semakin bercelaru.


Kenapa DAP minta maaf kepada GPS boleh, tapi UMNO tak boleh? soal Akmal

Akar umbi UMNO menuntut permohonan maaf DAP terhadap kata-kata pemimpin mereka sebelum ini yang mengguris hati, kata Dr Muhamad Akmal Saleh.

Ketua Pemuda UMNO itu mempersoalkan langkah DAP meminta maaf kepada Gabungan Parti Sarawak (GPS) sebelum ini tetapi mengapa tidak mengambil langkah sama dengan meminta maaf juga kepada parti itu.

“DAP perlu membuktikan segala tohmahan pemikiran, cakap-cakap DAP anti-Melayu, anti-Islam, rasis, komunis ‘centrict’, tidak sama-sekali akan berlaku dalam kerajaan perpaduan.

“Kena jujur, kenapa dengan GPS (Gabungan Parti Sarawak) boleh buat, kenapa bukan dengan kita. Kalau betul-betul suci menjalinkan tali persahabatan, kita mohon DAP tarik balik segala tohmahan kepada Umno dulu. Tiada selindung lagi, kita kena jujur…inilah luahan hati akar umbi,” katanya semasa berucap pada majlis perasmian sayap parti itu hari ini.

Jelasnya, permohonan maaf itu perlu dibuat jika DAP mahu melembutkan hati orang Melayu dan ahli-ahli UMNO.

“Kalau mahu hati orang (Melayu ) lembut, DAP perlu mohon maaf dengan tohmahan dibuat sebelum ini kepada UMNO,” katanya lagi.

Akmal juga menegaskan, meskipun UMNO dan DAP kini menjadi antara 19 komponen parti membentuk kerajaan perpaduan, terdapat “garisan” yang perlu dihormati.

Katanya, UMNO tidak sesekali akan menjadi DAP dan mengikut rentak parti itu.

“UMNO tidak akan sesekali menjadi DAP, dan kita tidak pernah minta DAP menjadi UMNO. Pemuda akan pastikan yang UMNO tidak akan menjadi DAP.

“Ini sumpah dan ikrar Pemuda, kita takkan sesekali berkompromi. Pemuda UMNO ingin tegaskan kita bersama kerajaan perpaduan atas faktor titah Agong untuk kestabilan negara.

“Kita berkongsi ruang pentadbiran, tetapi bukan ruang fahaman. Kita rentas politik kepartian, tapi kita sempadankan prinsip perjuangan. Kalau ada yang berani melintas, Pemuda UMNO yang pertama akan datang mencantas,” katanya lagi.


Najib guna sentimen agama untuk mempengaruhi penyokong fanatik: Mujahid

Menyedari perbicaraannya bakal dijatuh hukuman pada masa terdekat, Datuk Seri Najib Razak didakwa cuba memainkan sentimen agama bagi mempengaruhi penyokong fanatiknya.

Bekas Menteri Hal Ehwal Agama, Datuk Seri Mujahid Yusof Rawa membidas tindakan bekas Perdana Menteri tersebut yang dilihat cuba meraih simpati sehingga sanggup menggunakan agama semata-mata bagi melepaskan dirinya daripada jenayah rasuah yang dilakukan.

“Tindakan Datuk Seri Najib Razak membuat sumpah laknat di Masjid Kampung Baru semalam amat dikesali.

“Ia adalah usaha untuk mempermainkan sentimen agama di kalangan penyokongnya sahaja ketika Mahkamah Persekutuan sedang bersidang bagi membicarakan beliau.

“Tindakan ini dibuat selepas pelbagai usaha untuk menangguhkan perbicaraan beliau ditangguhkan, namun gagal.

“Lebih dikesali lagi apabila beliau mengumpulkan penyokong beliau bersama untuk menyaksi kan sumpah beliau itu termasuk seorang penceramah agama,” kata naib presiden Amanah itu pada satu kenyataan hari ini.

Terdahulu, Najib semalam sekali lagi melakukan sumpah laknat dalam masjid.

Untuk rekod, Najib ketika ini sedang berdepan perbicaraan di Mahkamah Persekutuan dan jika disabitkan bersalah akan dihantar terus ke penjara bagi menjalani hukuman.

Mujahid yang juga Ahli Parlimen Parit Buntar itu berkata bimbang dengan pendekatan Najib yang terdesak sehingga sanggup melakukan sesuatu yang luar batasan fitrah akal seorang manusia.

“Tiga panel hakim Mahkamah Rayuan telah menjatuhkan hukuman beliau bersalah dan kini lima hakim Mahkamah Persekutuan pula bersidang untuk menentukan nasib beliau,” jelasnya.

“Saya bimbang dengan pendekatan yang diambil oleh Datuk Seri Najib dan penyokongnya.

Apakah ini wajah Melayu yang kita inginkan atau Melayu yang lebih bermaruah dan memegang nilai-nilai agama dengan sebaik-baiknya bukan Melayu yang boleh dimainkan emosinya dengan sentimen perkauman dan agama yang sempit.

“Sehubungan dengan itu, saya menyeru kepada semua rakyat negara ini, buat masa sekarang berilah kepercayaan kepada Mahkamah Persekutuan pimpinan Ketua Hakim Negara (Tengku Maimun Tuan Mat) untuk membuat keputusan dengan adil dan berdasarkan bukti dan saksi dalam perbicaraan,” katanya lagi.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Perbicaraan di Mahkamah Persekutuan sekarang ini dijadualkan berlangsung selama sembilan hari, dari 15 Ogos hingga 19 Ogos dan akan disambung semula selepas hujung minggu ini dari 23 Ogos hingga 26 Ogos.


Hakim tolak penangguhan, prosiding Najib memasukkan bukti baharu diteruskan

Mahkamah Rayuan memerintahkan prosiding permohonan Datuk Seri Najib Razak untuk memasukkan bukti baharu dalam rayuannya membabitkan penyelewengan dana SRC International Sdn Bhd (SRC) yang bakal diputuskan Mahkamah Rayuan esok.

Keputusan itu dibuat panel tiga hakim dipengerusikan Hakim Datuk Datuk Abdul Karim Abdul Jalil yang bersidang bersama Datuk Has Zanah Mehat dan Datuk Vazeer Alam Mydin Meera, menerusi aplikasi Zoom.

Terdahulu, Peguam Najib, Tan Sri Muhammad Shafee Abdullah sekali lagi memohon Mahkamah Rayuan untuk menangguhkan prosiding pendengaran permohonan itu.

Beliau berkata, pembelaan tidak bersedia untuk meneruskan hujahan kerana semua dokumen masih berada di firma guaman dan persediaan menyediakan hujahan petang semalam turut terjejas berikutan seorang peguam disahkan positif Covid-19.

Bagaimanapun, Timbalan Pendakwa Raya, Datuk V Sithambaram membantah permohonan penangguhan dengan menyatakan pendakwaan bersedia meneruskan prosiding dengan hujahannya.

Panel hakim memutuskan meneruskan prosiding dengan Sithambaram memulakan hujahan bagi pihak responden.

Pagi tadi, mahkamah memberikan kata dua kepada bekas Perdana Menteri dan peguamnya untuk hadir melalui aplikasi Zoom atau wang jaminan boleh dibatalkan dan waran tangkap dikeluarkan terhadap Najib.

Ketidakhadiran bekas Presiden UMNO itu di Mahkamah Rayuan untuk mendengar permohonan dikemukakannya sendiri menimbulkan rasa kurang senang panel hakim yang sepatutnya meneruskan prosiding berhubung kes SRC.

Malah peguamnya, Harvinder Singh Sidhu juga ditegur dengan tegas oleh Hakim Abdul Karim kerana memberi alasan tidak mengetahui keberadaan anak guamnya itu.


UMNO hebat, kalah PRU-15 pun masih dalam kerajaan: Perwakilan Kedah

Seorang perwakilan Kedah menyifatkan UMNO sebagai sebuah parti hebat kerana masih berada dalam kerajaan walaupun kalah teruk selepas Pilihan Raya Umum Ke-15 (PRU-15) lalu.

Wakil UMNO Kedah, Nor Saidi Nayan berkata tidak boleh dinafikan parti itu adalah keramat kerana mana-mana kerajaan pun ditubuhkan mereka masih diperlukan untuk bersama kerajaan tersebut, ia termasuk Pakatan Harapan (PH) dan DAP.

“UMNO benar-benar sebuah parti keramat, kalau menang sudah tentu jadi kerajaan, itu biasa, tetapi kalau kalah pun tetap jadi sebahagian daripada kerajaan.

“UMNO kedah mengambil peluang menzahirkan ucapan tahniah kepada Datuk Seri Ahmad Zahid di atas kejayaan meletakkan UMNO sebahagian daripada kerajaan dan UMNO kekal relevan sehingga hari ini,” katanya ketika membahaskan ucapan dasar Presiden.

Beliau menyampaikan perbahasan itu secara tertutup pada persidangan hari pertama Perhimpunan Agung UMNO 2022 semalam.

Untuk rekod, UMNO-Barisan Nasional (BN) hanya berjaya memenangi 30 kerusi Parlimen pada PRU-15 lalu dan tidak mempunyai cukup majoriti untuk membentuk kerajaan secara solo.

Namun, Zahid mengambil keputusan melanggar ketetapan UMNO ‘No Anwar, No DAP’ sebelum ini untuk meneruskan kerjasama dengan PH dan melantik cikgunya, Datuk Seri Anwar Ibrahim sebagai Perdana Menteri KE-10.

Selepas UMNO menyertai kerajaan PH-DAP, Zahid juga diberikan jawatan Timbalan Perdana Menteri dan beberapa MP UMNO juga diberikan jawatan dalam Kabinet kerajaan campuran PH-BN.


Najib mohon gantung prosiding saman sivil SRC

Permohonan dikemukakan oleh Datuk Seri Najib Razak bagi menggantung prosiding saman sivil SRC International Sdn Bhd terhadap beliau.

Bekas Perdana Menteri (PM) berdepan pendakwaan pecah amanah jenayah dan melanggar kewajipan statutori berhubung pinjaman RM4 bilion Kumpulan Wang Persaraan (Diperbadankan) (KWAP) kepada SRC.

Peguam bekas Perdana Menteri itu, Muhammad Farhan Muhammad Shafee, berkata ini kerana anak guamnya mahu kes jenayah membabitkan SRC yang kini di peringkat rayuan diselesaikan terlebih dahulu sebelum prosiding saman sivil diteruskan.

“Kami memaklumkan mahkamah bahawa kami akan mengemukakan permohonan untuk menggantung prosiding saman sivil sehingga pelupusan kes jenayah.

“Mahkamah telah menetapkan 4 Nov untuk pengurusan kes selanjutnya,” katanya lapor Bernama.

Beliau ditemui selepas prosiding pengurusan kes hari ini yang dikendalikan secara dalam talian di hadapan Hakim Mahkamah Tinggi Datuk Ahmad Fairuz Zainol Abidin.

Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tujuh pertuduhan pecah amanah jenayah, pengubahan wang haram serta menyalahgunakan kedudukan membabitkan RM42 juta dana SRC.

Pada 7 Mei lepas, SRC di bawah pengurusan baharu telah memulakan tindakan perundangan terhadap Najib dan beberapa bekas pengarahnya iaitu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil dan Datuk Che Abdullah @ Rashidi Che Omar.

SRC, yang juga anak syarikat 1Malaysia Development Berhad (1MDB) selaku plaintif, dalam writ saman mendakwa kesemua defendan bersubahat dan melakukan pecah amanah.

Najib turut didakwa menyalahgunakan kuasanya dan memperoleh ganjaran peribadi daripada dana SRC selain menyeleweng dana itu.

Beliau adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini milik penuh Kementerian Kewangan Diperbadankan (MoF Inc), memohon deklarasi bahawa semua defendan adalah bertanggungjawab untuk membayar kerugian dana pelaburan itu akibat penggunaan jumlah pinjaman itu selain menuntut ganti rugi am, ganti rugi teladan, ganti rugi tambahan, faedah, kos dan relief lain yang difikirkan sesuai oleh mahkamah


Polis tembak mati perompak

Polis Kuala Lumpur menembak mati seorang suspek rompakan berusia 40 tahun dalam kejadian berbalas tembakan di ibu negara, pada Sabtu (18 Jun 2022).

Ketua Polis Kuala Lumpur Datuk Azmi Abu Kassim berkata lelaki itu maut ditembak anggota Bahagian Siasatan Khas (D9) ketika kejadian di sebuah kondominium di Taman Salak Selatan sekitar jam 10 malam.

“Semasa serbuan, suspek melepaskan beberapa das tembakan ke arah anggota kami. Bagi mempertahankan diri, anggota kami membalas tembakan dan suspek disahkan meninggal dunia kemudian.

“Sepucuk CZ 75 iaitu pistol separa automatik dan bom tangan didapati berada dalam simpanan suspek,” katanya pada sidang media hari ini.

Azmi berkata rompakan bersenjata berlaku pada 11 November tahun lepas, di mana tiga suspek termasuk si mati melarikan wang tunai dan barang kemas berjumlah kira-kira RM693,000 dari sebuah rumah di Tasik Sri Permaisuri, Cheras.

Mengenai rekod penjenayah itu, Azmi berkata lelaki terbabit sebelum ini ditahan kerana membunuh, samun bersenjata, memiliki senjata api haram, pecah rumah, melanggar perintah tahanan, membakar, ugutan jenayah dan pelbagai kesalahan dadah.

Susulan kejadian berbalas tembakan itu, Azmi berkata polis menangkap lapan lagi suspek dipercayai rakan penjenayah terbabit dalam beberapa operasi di sekitar Lembah Klang.

Semua yang ditahan adalah warga tempatan berumur antara 28 hingga 67 tahun.

Sepucuk pistol separa automatik CZ 75 lain turut dirampas dalam serbuan berikutnya.

“Berdasarkan siri tangkapan, kami telah berjaya menyelesaikan beberapa kes termasuk 15 kes samun yang sedang kami siasat,” katanya.


135 kes positif baharu Covid-19 di Sekolah Seri Puteri

Kementerian Kesihatan Malaysia (KKM) hari ini memaklumkan 135 lagi kes positif Covid-19 dikesan di Sekolah Seri Puteri di Cyberjaya yang dinamakan Kluster Persiaran Tasik.

Ketua Pengarah Kesihatan Tan Sri Dr Noor Hisham Abdullah berkata kluster itu diumumkan pada 29 November lalu apabila lapan kes disahkan positif Covid-19.

Menurutnya susulan daripada pengesanan kes-kes ini, Pejabat Kesihatan Daerah (PKD) Sepang telah melakukan saringan daripada 26 November 2021 sehingga 3 Disember 2021 ke atas 973 orang warga sekolah dan mendapati 135 kes baharu positif Covid-19.

“Ini menjadikan keseluruhan kes Covid-19 dalam kluster ini seramai 143 orang iaitu 114 murid, 19 guru, dan 10 kakitangan; dengan kadar serangan 14.7 peratus,” katanya dalam kenyataan hari ini.

Dr Noor Hisham berkata daripada 143 kes yang positif Covid-19, seramai 106 kes dalam kategori 1 manakala 35 kes yang lain adalah dalam kategori 2A dan dua (2) kes dalam kategori 2B iaitu masing-masing seorang guru dan seorang murid.

Beliau berkata, semua kes positif ini berada dalam keadaan stabil dan murid yang positif Covid-19 seorang seorang guru telah dimasukkan ke MAEPS untuk rawatan dan pemantauan lanjut.

“Sementara itu, seramai 700 orang kontak rapat iaitu 603 murid, 59 orang guru, dan 38 orang kakitangan telah dikenal pasti.

“Kontak rapat dalam kalangan murid dimasukkan ke stesen kuarantin iaitu di Institut Aminuddin Baki dan Institut Latihan Islam Malaysia, manakala kontak rapat dalam kalangan guru dan kakitangan dikuarantin di rumah masing-masing,” katanya.

Katanya, selain dari aktiviti saringan dan pengasingan kes positif dan kontak rapat, sekolah telah diarahkan ditutup sementara di bawah Seksyen 18 Akta Pencegahan dan Pengawalan Penyakit Berjangkit 1988 [Akta 342] bagi tujuan pembersihan dan disinfeksi.

Satu sesi taklimat dan penerangan kepada Persatuan Ibu Bapa dan Guru sekolah tersebut telah diadakan. Pemantauan berterusan akan dijalankan bagi memastikan kluster ini terkawal, katanya.


Bekas ahli politik PKR dikaitkan dengan kes dera pembantu rumah

Polis mengesahkan menerima laporan berhubung satu kes pembantu rumah warga Indonesia mendakwa didera majikannya yang merupakan bekas ahli politik.

Menurut sumber, bekas ketua pemuda salah satu cabang PKR didakwa mendera dengan kejam seorang pembantu rumahnya yang juga warga Indonesia.

Ketua Polis Selangor Datuk Hussein Omar Khan berkata laporan polis daripada pembantu rumah berusia 54 tahun itu dibuat di Ibu
Pejabat Polis Daerah Ampang Jaya pada 4.16 petang 22 Ogos lepas.

“Bersabit dengan laporan polis yang telah dibuat, satu kertas siasatan telah dibuka di bawah Seksyen 324 Kanun Keseksaan dengan sengaja mendatangkan kecederaan menggunakan senjata.

“Jika disabitkan kesalahan boleh dihukum penjara maksimum 10 tahun atau denda atau sebat atau kedua-duanya sekali,” katanya dalam kenyataan hari ini.

Beliau berkata kertas siasatan telah dirujuk kepada Timbalan Pendakwa Raya dan tindakan susulan akan dilaksanakan bagi melengkapkan kertas siasatan untuk mendapatkan pertuduhan ke atas suspek yang juga seorang ahli perniagaan.


‘Dah makan ka bang? Dia jawab dah, cari kotak nak jual esok’

Kisah dua beranak yang sedang mencari kotak kertas untuk dijual keesokannya di Jitra, Kedah menyentuh perasaan seorang pengguna laman sosial untuk berkongsi kesedihan dan kepayahan hidup.

Usahawan Mohamad Firdaus Fazil baru-baru ini melalui Taman Suria di Jitra dan terserempak dengan dua beranak itu sedang menyelongkar tong sampah di Taman Suria, Jitra,

“Semalam lalu dekat tong sampah Taman Suria, Jitra Kedah Darul Aman. Ternampak abang dan anak dia tengah cari kotak untuk dijual. Aku duduk tepi tong sampah pun rasa kuat bau busuk tong sampah.

“Ni depa dok tepi cari kotak2 yang barangkali boleh jual. Saya berenti tanya, dah makan ka abg? Dia jawab dah makan, cari kotak nak jual esok.

“Saya tanya anak berapa orang, dia jawab lima. Saya hulurkan duit, dia jawab tak nak,” kongsinya dalam Facebook beliau.

Firdaus bagaimanapun terus mendesak supaya lelaki itu mengambil wang berkenaan untuk membeli makanan kepada keluarganya di rumah.

“Saya cakap, kalau abang tak nak, abang ambik duit ni untuk anak abang. Beli makan untuk malam ni dan seterusnya. Mungkin malam ni kedai dah tutup, beli esok barang keperluan apa tak cukup kat rumah.

“Anak dia ambik duit. Saya tengok wajah dia nampak bergenang air mata. Dia kata “moga Allah murahkan rezeki adik”. Saya tak mau ambik duit kalau tak keja, nanti orang mengata saya. Saya kata tak apa abang, ambik ja untuk anak abang.

“Jam 8 malam depa cari kotak lagi nak jual. Allah. Sebak rasanya. Masa ni jalan pun sunyi dah sebab orang tak keluar dah,” katanya.

Menurut Firdaus pertemuan itu menginsafkannya kerana dalam keadaan Perintah Kawalan Pergerakan (PKP) sekarang ada yang kais pagi makan pagi kais petang makan petang.

“Mungkin depa berlapar tak makan lagi. Sapa tahu. Kita mungkin kenyang. Tapi PKP Kita kena ingat ada insan kais pagi makan pagi, kais petang makan petang. Memang ada yang susah dan gaji hari ja. Ya Allah, murahkan rezeki aku untuk bantu mereka yang susah,” kata Firdaus mengakhiri tulisannya.


Adakah Najib akan dibebaskan esok semasa pentadbiran kerajaan campuran?

Keputusan akan dibuat esok berhubung permohonan Datuk Seri Najib Razak untuk menyemak semula keputusan mahkamah tertinggi negara sebelum ini yang mengekalkan sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.

Sementara itu, sumber memaklumkan dalam kumpulan WhatsApp UMNO juga tular dengan gesaan kepada akar umbi untuk turun berhimpun di Mahkamah Persekutuan esok bagi meraikan pembebasan bekas Perdana Menteri yang disabitkan hukuman sebelum ini.

Hakim Besar Sabah dan Sarawak Datuk Abdul Rahman Sebli yang mempengerusikan panel lima hakim terdiri daripada hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais akan menyampaikan penghakiman tersebut pada 9 pagi, menurut laporan Bernama.

Najib, 69, yang kini menjalani hukuman penjara 12 tahun di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lepas.

Sementara itu, peguam jenayah terkemuka Datuk N. Sivananthan ketika diminta mengulas mengenai apa yang akan berlaku jika permohonan tersebut memihak kepada bekas perdana menteri itu, berkata keputusan panel terdahulu akan diketepikan dan diteruskan dengan pendengaran rayuan.

“Jika permohonan itu dibenarkan, bermakna rayuan terakhirnya belum selesai, jadi beliau diletakkan dalam situasi seseorang yang masih menunggu rayuan terakhirnya. Sekiranya permohonan itu ditolak, bermakna berakhirlah kes itu. Hukuman yang dijatuhkan oleh panel terdahulu akan kekal, dan beliau perlu menjalaninya,” katanya.

Sepanjang prosiding selama enam hari yang bermula pada 19 Jan itu, peguam Tan Sri Muhammad Shafee Abdullah berhujah bahawa panel Mahkamah Persekutuan sebelum ini yang mendengar rayuan Najib telah melakukan kesilapan asas dalam undang-undang dengan tidak membenarkan penangguhan perbicaraan dan tidak membenarkan bekas peguam Najib, Datuk Hisyam Teh Poh Teik menarik diri.

Peguam itu juga berhujah bahawa catatan Facebook suami Tengku Maimun pada 11 Mei 2018, sebelum pilihan raya umum ke-14, boleh menimbulkan kebencian terhadap Najib.

Beliau berkata hakim tertinggi itu sepatutnya tahu mengenai catatan yang boleh dilihat oleh umum itu dan bertanya kepada pihak terbabit sama ada beliau patut menarik diri daripada panel tersebut.

Sementara itu, Timbalan Pendakwa Raya Datuk V. Sithambaram dalam hujah balas berkata tidak berlaku pelanggaran keadilan atau salah laku keadilan atau sebarang penyalahgunaan proses mahkamah dalam kes itu kerana pihak pembelaan diberi semua peluang untuk berhujah semasa rayuan terakhir.

Beliau berkata Hisyam memilih untuk tidak mengambil peluang yang diberikan atas alasan tidak bersedia dan Najib telah melantik peguam baharu dengan harapan untuk menangguhkan pendengaran rayuan itu.

Oleh itu, mahkamah berhak menolak penangguhan yang dimohon, katanya.

Pada 28 Julai 2020, Hakim Mahkamah Tinggi ketika itu, Datuk Mohd Nazlan Mohd Ghazali, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.

Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu.


Zahid kata tak perlu, Pemuda UMNO tetap pertahan pendirian mahu DAP minta maaf

Walaupun Datuk Seri Ahmad Zahid Hamidi berkata tiada keperluan DAP meminta maaf, bagaimanapun Pemuda UMNO tetap mempertahankan pendirian tersebut.

Dalam reaksi awal kepada gesaan Pemuda hari ini, Presiden UMNO menolak gesaan dibuat oleh sayap parti tersebut tetapi dibalas Ketua Pemuda, Dr Muhamad Akmal bahawa perkara tersebut adalah suara akar umbi parti yang meminta permohonan maaf itu.

“Biar orang kata Pemuda biadab, yang penting orang tahu kita bawa suara rakyat di bawah,” katanya ketika menggulung perbahasan petang tadi di Perhimpunan Agung UMNO 2023 bagi sayap parti itu.

Beliau mengingatkan pengkritik dalam parti bahawa mereka ahli yang setia bersama parti selepas UMNO tewas Pilihan Raya Umum Ke-15 (PRU-15).

“Pemuda di depan saya duduk dalam (dewan) ketika UMNO kalah teruk. Orang lain lari ke tempat lain, yang depan ini kekal setia,” ujarnya lagi.

Terdahulu Zahid membalas gesaan dibuat Akmal dengan bertegas agar perkara itu tidak ditimbulkan lagi.

Menurut Zahid, UMNO dan DAP sudah pun mencapai kata sepakat ketika membentuk kerajaan campuran selepas PRU-15.

“Perkara itu (minta DAP minta maaf) tidak (sepatutnya) timbul lagi kerana mereka telah menyatakan perkara ini beberapa kali.

“Menerusi perundingan kita untuk membentuk kerajaan (Perpaduan) pun, perkara itu juga menjadi syarat dan mereka bersetuju seratus-peratus, (jadi) tidak perlu lagi kita ulangi perkara yang telah dipersetujui,” katanya ketika sidang akhbar.

Akmal membuat gesaan agar DAP memohon maaf kepada UMNO atas tohmahan terhadap parti itu yang mengguris hati semua ahli sehingga kini.

Kata Akmal, ada ahli yang datang berjumpa, mengadu dan meluahkan perasaan risau apabila bersama DAP, ‘keris’ UMNO akan terperosok ke bumi.

“Bahasa mudahnya, akar umbi risau bila bersama DAP, UMNO sudah tidak boleh bercakap pasal hak istimewa orang Melayu, soal kedaulatan raja-raja, tak boleh tuntut isu agama, bahasa dan pendidikan orang Melayu serta bumiputera.

“Mereka risau UMNO kena patuh dan ikut telunjuk DAP. Hari ini, Pemuda UMNO ingin tegaskan kita bersama kerajaan perpaduan adalah atas faktor titah Yang di-Pertuan Agong untuk kestabilan negara serta bersama untuk membentuk kerajaan,” ujarnya.


Tawaran sertai kerajaan, Hamzah kata PN akan sentiasa bersama

“Kita (Bersatu, PAS dan Gerakana) dalam Perikatan Nasional (PN) akan sentiasa bersama,” demikian reaksi Setiausaha Agungnya, Datuk Seri Hamzah Zainudin ketika mengulas soal tawaran menyertai kerajaan campuran terhadap parti rakannya.

Menurutnya, PAS ada memaklumkan kepada pucuk pimpinan PN berkait tawaran yang diterima daripada wakil kerajaan tersebut.

“Pimpinan PN senyum sahaja sebab keputusan yang kita buat adalah mempertahankan ideologi dan apa yang selama ini kita bawa,” katanya, lapor FMT.

Sebelum ini, Presiden PAS, Tan Sri Abdul Hadi Awang mendedahkan terdapat wakil kerajaan yang menawarkan partinya untuk menyertai kerajaan campuran BN-PH.

Pendedahan itu turut disahkan Timbalan Presidennya, Datuk Seri Tuan Ibrahim Tuan Man dan Mursyidul Am PAS, Datuk Hashim Jasin.

Namun, ketua kerajaan, Datuk Seri Anwar Ibrahim  serta timbalannya Datuk Seri Ahmad Zahid Hamidi menafikan dakwaan itu.

Dalam pada itu, menyentuh soal pilihan raya negeri (PRN), Hamzah berkata rundingan agihan kerusi gabungannya itu sudah 90% selesai

“Sudah sampai penghujungnya…di Selangor dan Kedah, ada satu, dua lagi kerusi yang kita nak muktamadkan. Di Negeri Sembilan, tidak banyak kerusi lagi. 90% telah pun kita selesaikan,” katanya.


Enggan vaksin, guru boleh ditukar jika jejas proses PdP

Guru yang menolak vaksin Covid-19 mungkin ditukar ke tempat lain jika tindakan mereka menyebabkan proses pengajaran dan pembelajaran (PdP) murid terjejas.

Menteri Kanan Pendidikan Datuk Dr Radzi Jidin berkata demi kepentingan perkhidmatan dan keselamatan pelajar, pihaknya sedang melihat cara untuk membawa keluar guru terbabit dari sekolah yang bermasalah dan antara solusi ialah melakukan pertukaran tempat mengajar.

“Sebelum ini, guru yang tidak divaksin tidak boleh mengajar secara bersemuka tetapi kena hadir ke sekolah dan akan ditempatkan di tempat khas dan ada tugasan untuk mereka.

“Namun apabila kita lihat data, kita dapati di sekolah tertentu ada guru yang tidak mahu divaksin mengajar subjek yang sama, jadi macam mana nak teruskan pembelajaran dalam konteks ini?” katanya lapor Bernama hari ini.

Terdahulu, Radzi melawat Kolej Vokasional Langkawi hari ini.

Beliau berkata perkara itu tidak boleh dibiarkan berlarutan dan pertukaran tempat mengajar termasuk melibatkan perpindahan antara negeri mungkin terpaksa dilakukan bagi menyelesaikan masalah tersebut.

Radzi berkata di peringkat awal, guru yang enggan divaksin sudah diberi nasihat dan tempoh secukupnya untuk mengambil vaksin.

“Daripada 2,500 guru yang enggan divaksin, sekarang dah tinggal sekitar 2,000 sahaja lagi yang belum divaksin… Jumlah ini nampak kecil tapi bila diselidik hingga ke setiap sekolah, ia tidak boleh dibiarkan berlarutan dan kita kena ambil tindakan segera,” katanya.

Beliau berkata untuk tindakan lanjut, pihaknya masih menunggu keputusan Jabatan Perkhidmatan Awam berhubung bentuk tindakan bersesuaian terhadap guru terbabit.

Mengulas vaksinasi remaja, Radzi berkata ketika ini, kesimpulan masih belum dapat dibuat mengenai perjalanan proses itu namun pihaknya melihat ia berjalan dengan sangat baik dan teratur.

“Program vaksinasi remaja baru bermula dan kita sedang pantau penerimaan ibu bapa… tapi setakat ini, penerimaan cukup baik dan ibu bapa bersemangat menghantar anak ambil vaksin dan kita akan terus pantau keadaan ini,” katanya.


Azeez kena gastrik, keputusan rayuan batal pendakwaan kes rasuah ditangguh lagi

Keputusan permohonan rayuan bekas Pengerusi Tabung Haji, Datuk Seri Abdul Azeez Abdul Rahim bagi membatalkan 13 tuduhan menerima rasuah dan pengubahan wang haram dihadapinya sekali lagi ditangguhkan.

Pada awalnya Mahkamah Rayuan dijadualkan membuat keputusan berhubung permohonan Ahli Parlimen Baling itu hari ini, bagaimanapun pemohon mengalami sakit perut gastrik dan keputusan dipinda ke satu tarikh baharu lain.

Bagaimanapun, Hakim Datuk Seri Kamaludin Md Said yang mempengerusikan prosiding hari ini menegur Azeez dan pasukan peguamnya memandangkan sudah beberapa kali keputusan berhubung kes tersebut sudah ditangguh sebelum ini.

“Kes ini sudah banyak kali ditangguhkan dan kita banyak kes lain yang perlu didengar. Berkaitan representasi oleh pembelaan kepada Suruhanjaya Pencegahan Rasuah Malaysia (SPRM) dan Jabatan Peguam Negara (AGC), kalau tiada jawapan daripada mereka, kita anggap tiada apa-apa.

“Namun, kita berharap pihak terbabit menjawab (representasi itu), kalau tolak perlu beritahu supaya ada jawapan serta perkara itu tidak tergantung,” katanya dipetik laporan BH.

Dua lagi panel Hakim yang bersidang adalah Datuk Abu Bakar Jais dan Datuk Che Mohd Ruzima Ghazali.

Peguam bela Azeez terdahulu memaklumkan anak guamnya tidak dapat hadir ke mahkamah kerana sedang menerima rawatan di Pusat Perubatan Universiti Malaya (PPUM).

Susulan itu, Kamaludin menetapkan 5 September depan sebagai tarikh baharu keputusan rayuan dikemukakan oleh Azeez itu.

Peguam Azeez, Amer Hamzah Arshad, berkata anak guamnya mengalami gastrik sejak jam 2 pagi tadi dan sedang menerima rawatan di PPUM.

Beliau berkata, pihaknya akan mengemukakan cuti sakit (MC) Abdul Azeez kepada mahkamah bagi mengesahkan perkara itu.

“Saya juga ingin meluahkan kekecewaan berhubung empat surat representasi yang diserta dengan dokumen berkaitan dihantar kepada SPRM dan AGC.

“Surat terakhir dihantar pada 27 Jun lalu. Kita berharap ada jawapan dan mereka boleh terima atau menolak surat itu. Kalau ikut prosedur biasa, mereka merasakan representasi itu lemah, ia boleh ditolak,” katanya.

Sementara itu, Timbalan Pendakwa Raya, Ku Hayati Ku Haron memaklumkan isu yang timbul berhubung representasi itu akan dimaklumkan kepada AGC.

Pada 1 Julai lalu, pasukan pembelaan memohon keputusan rayuan bekas Pengerusi Tabung Haji itu bagi membatalkan tuduhan berkenaan di Mahkamah Rayuan, ditangguhkan.

Amer Hamzah dilaporkan berkata, ia bagi memberi ruang dan masa kepada SPRM menjalankan siasatan terhadap penemuan fakta serta bukti baharu kes itu yang diserahkan oleh pihaknya kepada AGC.

Pada 12 Mac tahun lalu, Mahkamah Tinggi Kuala Lumpur menolak permohonan Azeez bagi membatalkan kes sama.

Hakim Datuk Muhammad Jamil Hussin membuat keputusan itu selepas mendapati, pertuduhan yang dikenakan terhadap Azeez tidak cacat.

Muhammad Jamil dalam penghakimannya, berkata mahkamah juga mendapati alasan permohonan Azeez tidak bermerit, manakala tertuduh gagal menunjukkan pendakwaan terhadapnya adalah bersifat mala fide (berniat jahat).

Azeez, 54, yang juga Ahli Parlimen Baling menghadapi tiga tuduhan menerima rasuah berjumlah RM5.2 juta berkaitan projek jalan raya di Perak dan Kedah serta 10 pertuduhan pengubahan wang haram mencecah jutaan ringgit.

Pendakwaan terhadapnya dibuat mengikut Seksyen 28(1)(c) Akta SPRM 2009 serta dibaca bersama seksyen 16(a)(A) dan seksyen 24(1) akta sama yang memperuntukkan hukuman penjara maksimum 20 tahun dan denda.


Lapan laporan diterima KKM berhubung kesan vaksin kepada kanak-kanak

Kementerian Kesihatan (KKM) hanya menerima lapan laporan kesan advers susulan imunisasi (AEFI) sejak Program Imunisasi Covid-19 Kebangsaan Kanak-Kanak (PICKids) bermula pada 3 Feb lepas dengan kesemuanya mengalami kesan sampingan ringan termasuk bengkak pada bahagian bahu selepas menerima vaksin.

Timbalan Menteri Kesihatan Datuk Dr Noor Azmi Ghazali berkata jumlah itu membabitkan hanya 0.006 peratus daripada keseluruhan 246,868 kanak-kanak berusia lima hingga 11 tahun yang telah diberikan suntikan vaksin Covid-19 setakat semalam, menurut lapiran Bernama.

“Apabila laporan AEFI dibuat kepada Bahagian Regulatori Farmasi Negara (NPRA), kita akan melakukan catatan. Malah, kita juga telah memaklumkan sebelum ini apa-apa kesan yang berkaitan vaksin Covid-19, penerima boleh buat laporan,” katanya hari ini.

Beliau berkata demikian selepas melakukan lawatan di pusat pemberian vaksin khas (SPPV) di Hospital Raja Perempuan Zainab II (HRPZ II) di sini. Turut hadir Pengarah Jabatan Kesihatan Negeri Kelantan Datuk Dr Zaini Hussin.

Dalam pada itu, Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-Kanak (CITF-C) berkata setakat ini, peratusan pemberian vaksin menerusi PICKids di seluruh negara masih rendah dengan hanya merekodkan sekitar tujuh peratus.

Beliau berkata Melaka mencatatkan peratusan pemberian vaksin tertinggi kepada kanak-kanak dengan 16.1 peratus diikuti Sarawak 13.99 peratus selain Kelantan berada dalam kelompok negeri terendah iaitu sekitar 1.18 peratus.

Dr Noor Azmi berkata pihaknya menyasarkan 3.6 juta kanak-kanak termasuk 2.7 juta yang bersekolah akan menerima suntikan vaksin berkenaan.

“Kita menyeru kepada semua ibu bapa agar mengambil keputusan yang bertanggungjawab dengan menghantar anak-anak mereka menerima suntikan demi melindungi kesihatan,” katanya.

Dr Noor Azmi berkata setakat tahun lepas, 278,000 kanak-kanak dan remaja di bawah 17 tahun telah dijangkiti Covid-19 dengan 63 daripada jumlah itu dilaporkan meninggal dunia.


Jangkitan di Selangor tertinggi, kumulatif hampiri 800,000 kes

Tiga negeri dan wilayah di Lembah Klang – Selangor, Kuala Lumpur dan Putrajaya – terus menjadi penyumbang tertinggi kepada kes baharu Covid-19 dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata keseluruhannya sebanyak 7,097 kes baharu direkodkan dalam tempoh itu menjadikan kumulatif kepada 799,790 kes.

Beliau berkata Selangor kekal mencatat kes tertinggi dengan 3,119 jangkitan baharu, diikuti Kuala Lumpur (1,005), sementara Negeri Sembilan juga mencatatkan peningkatan daripada 698 kes semalam kepada 788 kes.

Semalam, sebanyak 7,654 kes baharu dilaporkan di seluruh negara dengan Selangor sahaja mencatatkan 3,260 kes, dan Kuala Lumpur (1,550 kes).


Celcom Axiata berusaha penuhi tarikh akhir proses rundingan laksana 5G

Celcom Axiata Bhd memberi jaminan untuk cuba memenuhi tarikh akhir proses rundingan dengan Digital Nasional Bhd (DNB) mengenai perjanjian perkhidmatan bagi pelaksanaan rangkaian 5G negara.

Presiden dan Ketua Pegawai Eksekutif Kumpulan Axiata Group Bhd Datuk Izzadin Idris berkata syarikat itu diberikan tempoh sehingga 30 Jun depan bagi memuktamadkan proses tersebut.

“Kami berusaha sebaik mungkin untuk memenuhi proses tarikh akhir (rundingan),” katanya dalam satu sidang akhbar bersempena dengan Mesyuarat Agung Tahunan (AGM) firma itu hari ini.

Menurut laporan media, Celcom Axiata, Digi Telecommunications, Maxis Bhd dan U Mobile berhasrat untuk memiliki kepentingan majoriti dalam agensi 5G negeri.

Menteri Komunikasi dan Multimedia Tan Sri Annuar Musa dilaporkan berkata rundingan antara syarikat telekomunikasi (telco) dan DNB sedang dijalankan, yang mana, syarikat-syarikat terbabit sedang dalam proses merundingkan harga atau nilai ekuiti yang ditawarkan.

Dalam perkembangan lain, Pengerusi Axiata, Tan Sri Shahril Ridza Ridzuan mengesahkan bahawa para pemegang saham telah meluluskan cadangan pengambilalihan kepentingan sebanyak 66.03 peratus dalam PT Link Net Tbk (LinkNet) Indonesia.

Semasa AGM hari ini, beliau berkata majoriti pemegang saham bersetuju dengan cadangan pengambilalihan yang berharga 8.72 trilion rupiah (RM2.55 bilion) itu.

“Majoriti 57.83 peratus mengundi sebagai tanda setuju manakala 42.17 peratus menentang,” katanya.

Sementara itu, Izzadin berkata pembelian Linknet akan membolehkan Axiata mengukuhkan kedudukan pasarannya, memantapkan lagi langkah strategik syarikat itu ke pasaran jalur lebar tetap yang belum ditembusi sepenuhnya dan memacu pengembangannya di Indonesia.

Pada sidang akhbar yang sama, Axiata telah melancarkan Pelan Tindakan Iklim Bersih Sifar, dengan tujuan untuk mencapai pelepasan bersih-sifar tidak lewat daripada 2050, dengan sasaran jangka pendek pada 2030 bagi mengurangkan pelepasan karbon operasi sebanyak 45 peratus.

“Berpandukan pelan tindakan ini, Axiata akan memulakan strategi tiga serampang untuk mempercepatkan usaha nyahkarbon dalam operasi rangkaiannya, mempercepat transformasi rantaian nilai dan menyampaikan agenda iklim yang inklusif,” kata Izzadin. – Bernama


Jangkitan, kes aktif Covid-19 melonjak, PRN semakin dekat

Pada 1 Januari lalu, Johor mencatat 5,106 kes aktif dengan 4,195 pesakit menjalani kuarantin di rumah; 401 diberi rawatan di Pusat Kuarantin dan Rawatan Covid-19 Bersepadu (PKRC), manakala seramai 488 pesakit dimasukkan ke hospital dan 22 dirawat di unit rawatan rapi (ICU).

Kini setelah sebulan berlalu jumlah itu melonjak sekali ganda, tatkala Pilihan Raya Negeri (PRN) Johor bakal berlangsung tidak lama lagi setelah Dewan Undangan Negeri (DUN) dibubarkan 22 Januari lalu.

Sehari selepas pembubaran itu, Johor merekodkan 254,011 kumulatif kes positif, dengan 240,696 pesakit telah sembuh, 3,903 kumulatif kes kematian, serta 9,412 kes masih aktif.

Sejak daripada tarikh itu, jumlah jangkitan harian yang dilaporkan terus meningkat – tertinggi dicatat pada 27 Januari iaitu 805 kes – dengan kes aktif setakat hari itu sebanyak 9,081 kes.

Semalam, sebanyak 868 jangkitan baharu direkodkan di seluruh negeri itu, menjadikan kumulatif positif mencecah 260,447, dengan 245,892 pesakit telah sembuh dan 10,636 kes masih aktif, meningkat sebanyak 477 berbanding pada Isnin.

Daripada jumlah kes aktif itu seramai 9,444 pesakit diarah menjalani kuarantin di rumah, sedang pada 1 Januari lalu jumlahnya hanya 4,195, – pastinya mereka tidak boleh keluar ke mana-mana, termasuk untuk membuang undi ketika pilihan raya, tanpa kebenaran pihak berkuasa.

Sehingga semalam juga seramai 686 pesakit lagi diberi rawatan di PKRC (401 pesakit pada 1 Januari), manakala 497 lagi dimasukkan ke hospital (488 pada 1 Januari), dan sembilan di ICU, turun berbanding 22 pesakit pada 1 Januari.

Sejak awal Covid-19 melanda negara sehingga semalam, Johor turut merekodkan 3,919 kes kematian, kedua tertinggi selepas Selangor.

Dalam tempoh 24 jam sehingga 12 tengah hari semalam, Johor Bahru mencatat 332 jangkitan baharu, diikuti Batu Pahat (134); Kluang (102); Kulai (63); masing-masing 59 kes di Segamat dan Kota Tinggi; Tangkak (56); Muar (29); dan Pontian (12). Manakala tiada sebarang kes baharu direkodkan di Mersing.

Dari segi pemberian vaksin Covid-19 pula, seramai 2,720,302 atau 100.3 peratus individu dewasa berusia 18 tahun dan ke atas yang layak mengundi dalam PRN itu nanti telah melengkapkan suntikan vaksin masing-masing.

Seramai 2,741,991 atau 101.1 peratus lagi individu dewasa menerima sekurang-kurangnya satu dos, dan 1,363,882 atau 50.3 peratus lagi menerima dos penggalak.

Berdasarkan data dikeluarkan Kementerian Kesihatan (KKM), dalam tempoh seminggu lalu sebanyak 25.2 peratus daripada individu berusia 18 hingga 29 tahun iaitu dalam kategori layak mengundi, telah dijangkiti Covid-19.

Ini diikuti, 19.0 peratus melibatkan individu berusia 30 hingga 39 tahun; 12.2 peratus (40-49 tahun); 10.7 peratus (12-17 tahun); 9.7 peratus (5-11 tahun); 8.5 peratus (50-59 tahun); 5.9 peratus (0-4 tahun); 5.8 peratus (60-69 tahun); 2.2 peratus (70-79 tahun); dan 0.8 peratus (80 tahun ke atas).

Dari segi taburan kematian minggu lalu pula, pesakit berusia 70 hingga 79 tahun dan 80 tahun ke atas masing-masing merekodkan 38.5 peratus, diikuti 15.4 peratus individu berusia 40 hingga 49 tahun, dan 7.7 peratus (50 hingga 59 tahun).

Sehubungan itu, Suruhanjaya Pilihan Raya (SPR) wajar mengambil kira peningkatan jumlah kes harian dan kes aktif di Johor dalam menetapkan prosedur operasi standard (SOP) PRN Johor.

Sekiranya, kes terus meningkat pada minggu PRN diadakan, sewajarnya SOP diperketatkan lagi bagi mengekang penularan, terutama membabitkan varian Omicron yang terlalu pantas dan mudah menjangkiti.


Muhyiddin bukan jenis berdendam, pentingkan negara daripada jawatan

Sifat peribadi Tan Sri Muhyiddin Yassin yang tidak berdendam dan meletakkan kepentingan negara melebihi segalanya menjadi faktor kemelut politik negara dapat diselesaikan dengan segera.

Mantan Menteri Kanan Pendidikan, Datuk Dr Radzi Jidin berkongsi pengalamannya mengenali Muhyiddin sebagai seorang yang tegas dan mempertahankan keluhuran Perlembagaan, ia terbukti dengan peletakan jawatannya tanpa dolak-dalik sejurus kehilangan majoriti.

“Itulah Tan Sri Muhyiddin yang saya kenali sejak dulu. Seorang yang sentiasa konsisten mempertahankan keluhuran perlembagaan!

“Tiada satu pun tindak tanduk beliau yang melanggar perlembagaan. Peguam Negara sentiasa menjadi rujukan beliau,” kata Radzi dalam catatan status akaun Facebooknya hari ini.

Terdahulu, bekas Ketua Setiausaha Sulit mantan Perdana Menteri (PM), Datuk Dr Marzuki Mohamad berkongsi kisahnya apabila Muhyiddin memberitahunya tidak boleh kekal sebagai PM kerana hilang majoriti.

Walaupun menerima banyak panggilan telefon dan mesej memintanya untuk tidak berundur, Muhyiddin bertegas untuk meletak jawatan juga kerana sudah tiada majoriti di Dewan Rkayat.

Menurut Radzi, ketegasan dan prinsip yang dipegang Muhyiddin akan dikenang selamanya dalam sejarah negara dan menjadi rujukan generasi akan datang.

“Tindakan Tan Sri Muhyiddin akan terpahat rapi dalam sejarah negara dan menjadi rujukan generasi akan datang.

“Sekiranya berlaku lagi keadaan yang hampir sama, tentulah generasi pada waktu itu akan merujuk kepada tindakan terhormat Tan Sri Muhyiddin ini,” ujarnya.

Namun, lebih penting adalah keperibadian Muhyiddin yang perlu dicontohi oleh pemimpin politik lain sama ada kawan atau lawan, tidak ada langsung sifat berdendam malah kepentingan negara mengatasi segala-galanya.

“Inilah Muhyiddin Yassin yang aku kenali. Jika ada dendam kesumat, maka tentunya Tan Sri Muhyiddin tidak akan bersusah payah menaikkan calon Perdana Menteri daripada parti yang mana tindakan beberapa Ahli Parlimen mereka menarik sokongan sehingga membawa kepada kejatuhan beliau.

“Namun, Muhyiddin ini manusia yang bersih jiwanya. Beliau pernah menyebut, ‘Segala kuasa hanya sementara. Ini duniawi dan tidak abadi. Kepada Allah jua kita kembali’.

“Muhyiddin seorang yang berjiwa besar dan sentiasa meletakkan kepentingan negara melebihi segalanya. Sir, jasa, budi serta peribadi mu akan dipahat dan diabadi dalam sejarah Malaysia,” katanya lagi.

Muhyiddin boleh membalas tindakan UMNO yang dibuat terhadap dirinya dengan tidak menyokong calon PM yang dikemukakan mereka, sebaliknya beliau tidak mengambil tindakan sedemikian demi mengelak kekalutan politik berlarutan, kata Radzi.

“Tan Sri menjelaskan bahawa sekiranya beliau tidak menyokong seorang calon Perdana Menteri, maka tidak ada yang akan mendapat majoriti. Jika ini berlaku, negara akan berada dalam kekalutan politik selama berminggu-minggu, dan boleh berlarutan sehingga berbulan-bulan.

“Bermula daripada situ, usaha untuk memastikan Dato’ Sri Ismail Sabri mendapat sokongan padu Ahli-ahli Parlimen Perikatan Nasional dibuat. Tan Sri Muhyiddin juga telah berunding dengan pimpinan parti GPS dan PBS yang membentuk kerajaan Perikatan Nasional sebelum ini untuk mengambil ketetapan yang sama,” katanya lagi.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.


Tular berita palsu warga emas dilarang keluar mengundi, KKM buat penafian

Kementerian Kesihatan (KKM) hari ini menafikan telah mengeluarkan saranan hebahan kepada warga emas berumur lebih 60 tahun supaya tidak keluar mengundi pada Pilihan Raya Negeri Johor akan datang, seperti ditularkan di media sosial baru-baru ini.

Menurut hebahan palsu tersebut, kumpulan berkenaan disarankan agar berbuat demikian bagi mencegah penyebaran wabak Covid-19 dalam kalangan golongan warga emas.

Bagaimanapun, KKM memaklumkan pihaknya tidak pernah mengeluarkan saranan itu dan berharap orang ramai tidak menyebarkan maklumat palsu terbabit.

Suruhanjaya Pilihan Raya (SPR) dijadualkan bermesyuarat pada 9 Februari ini bagi membincangkan berkaitan urusan PRN Johor.

SPR menerima notis rasmi daripada Speaker Dewan Undangan Negeri (DUN) Johor, Suhaizan Kaiat berhubung pembubaran DUN Johor penggal yang ke-14 pada 23 Januari lalu sebagaimana termaktub di bawah Fasal (2) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan 1895.

“Berdasarkan Fasal (4) Perkara 23 Bahagian Kedua, undang-undang tersebut menyatakan suatu pilihan raya umum hendaklah diadakan dalam tempoh 60 hari dari tarikh pembubaran DUN itu.”

PRN Johor adalah yang ketiga selepas diadakan di Melaka dan Sarawak sebelum ini.

Untuk rekod, kes jangkitan baharu Covid-19 kini juga meningkat mendadak apabila melepasi angka 10,000 lebih hari ini dan menimbulkan kegusaran orang ramai.


200 kes baharu, satu kematian

Jumlah jangkitan harian Covid-19 dalam tempoh 24 jam semalam (Selasa, 14 Februari 2023) naik lagi kepada 200 kes, berbanding 164 yang dilaporkan pada Isnin dan 160 yang dicatat pada Ahad, lapor Kementerian Kesihatan (KKM), hari ini.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 14 kes melibatkan kanak-kanak, naik sedikit berbanding sembilan yang dicatatkan pada Isnin.

Lapan daripada kes itu melibatkan kanak-kanak berusia 0 hingga empat tahun, dan enam lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,039,850 kes, dengan 4,993,543 pesakit telah pulih, termasuk 155 yang sembuh semalam.

Daripada jumlah jangkitan semalam juga, 132 kes melibatkan individu yang telah menerima suntikan vaksin penggalak; 42 kes (individu lengkap vaksinasi); dua kes (individu belum lengkap vaksinasi); dan 24 kes (individu tidak divaksinasi).

Menurut data laman sesawang KKMNow pula, sebanyak 9,354 kes masih aktif, naik sedikit berbanding 9,310 yang dicatat pada Isnin.

Sehingga semalam juga seramai 9,010 pesakit Covid-19 masih menjalani kuarantin di rumah (8,978 pada Isnin), sementara 333 pesakit mendapatkan rawatan di hospital naik berbanding 321 pada Isnin.

Jumlah pesakit yang dimasukkan ke unit rawatan rapi semalam kekal pada 11 orang, dengan lima daripadanya memerlukan alat bantuan pernafasan.

KKM juga melaporkan dalam tempoh 24 jam semalam, seorang pesakit meninggal dunia akibat komplikasi Covid-19, di Negeri Sembilan.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,953 kes, termasuk 7,871 pesakit meninggal dunia di luar fasiliti kesihatan atau ‘brought in death (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Maklumkan kepada kepada pihak berkuasa lokasi Jho Low: Hamzah

Pihak berkuasa sedia menjejak dan membawa pulang ahli perniagaan dalam buruan, Jho Low atau nama sebenarnya Low Taek Jho sekiranya maklumat diberikan kepada mereka, kata Datuk Seri Hamzah Zainudin.

Menteri Dalam Negeri itu berkata sepatutnya maklumat tersebut disalurkan kepada pihak berkuasa untuk tindakan susulan diambil terhadap Jho Low yang dikaitkan dalam skandal 1Malaysia Development Berhad (1MDB), ia selepas pendedahan dua penulis semalam berhubung lokasi penyembunyian Jho Low.

“Dia tahu tapi kenapa tidak maklum kepada kita lokasi semua tu?” katanya menerusi sidang media selepas mengumumkan Program Visa Premium (PVIP) Malaysia, di kementeriannya hari ini.

Semalam media melaporkan Jho Low didakwa berada di China.

Pengarang buku ‘Billion Dollar Whale’ dan wartawan Wall Street Journal yang memenangi anugerah, Tom Wright dan Bradley Hope mendedahkan Jho Low didakwa telah dikesan mengadakan jamuan di Shanghai Disneyland pada 2019, dan mendakwa bahawa maklumat itu datang daripada “sumber kerajaan Malaysia”.

Sambil mengucapkan “Selamat Hari Merdeka” kepada rakyat Malaysia, Wright berkongsi bahawa maklumat tambahan akan didedahkan di halaman YouTube mereka minggu depan.

Menurutnya ia adalah berkaitan individu yang membenarkan Jho Low mengakses sistem perbankan global.

“Bradley dan saya mendedahkan bukti pertama keberadaan Jho Low di saluran YouTube kami. Banyak lagi yang akan datang! Kami akan menambah video setiap minggu dan saya akan menyiarkan foto Jho Low di sini kemudian.

“Kami telah mengikuti kisah ini selama bertahun-tahun. Ini adalah bahagian terakhir teka-teki. Minggu depan, di saluran YouTube kami, kami akan mendedahkan orang yang membenarkan Jho Low mengakses sistem perbankan global.

Pada 2020 lalu, Ketua Polis Negara ketika itu Tan Sri Abdul Hamid Bador berkata Polis Diraja Malaysia mengesyaki Jho Low bersembunyi di Macau, di tengah-tengah usaha membawanya pulang bagi menghadapi keadilan atas peranannya dalam kes 1Malaysia Development Berhad (1MDB).

“Petunjuk kukuh bahawa dia berada di sana (Macau) – noktah,” kata Abdul Hamid kepada Bloomberg.

Menurutnya PDRM juga menerima risikan bahawa Jho Low, aktif di bandar Wuhan di China.

Mahkamah sebelum ini berkata Jho Low telah memainkan peranan penting dalam memindahkan dana RM42 juta daripada bekas unit 1MDB – SRC International Sdn Bhd – ke akaun bekas Perdana Menteri Datuk Seri Najib Razak.

Jho Low telah melarikan diri daripada pihak berkuasa antarabangsa yang menyiasat skandal 1MDB, namun Najib yang dikatakan sebagai rakan komplotnya telah dihantar menjalani hukuman penjara di Penjara Kajang.

Pada 23 Ogos lalu, Najib menjadi bekas Perdana Menteri Malaysia pertama yang dimasukkan ke penjara setelah Mahkamah Persekutuan menolak rayuan akhirnya, dengan mengekalkan sabitan dan hukuman penjara 12 tahun serta denda RM210 juta yang dijatuhkan Mahkamah Tinggi Kuala Lumpur pada 28 Julai 2020.


Ekonomi tak lagi perlukan sokongan monetari: Timbalan Gabenor BNM

Ekonomi Malaysia tidak lagi memerlukan sokongan monetari, tetapi kenaikan beransur-ansur dalam kadar dasar semalaman (OPR) daripada paras terendah dalam sejarah 1.75 peratus kepada 2.0 peratus akan membolehkan pasaran menyesuaikan diri dan dilihat sebagai bertolak ansur.

Timbalan Gabenor Bank Negara Datuk Abdul Rasheed Ghaffour menekankan bahawa keadaan Malaysia berbeza daripada negara lain dan adalah penting untuk menormalkan kadar faedah bagi merangsang ekonomi.

“Keputusan Jawatankuasa Dasar Monetari untuk meningkatkan OPR sebanyak 25 mata asas adalah berasaskan kepada trajektori pertumbuhan negara yang berada di kedudukan kukuh, mendapat rangsangan daripada permintaan domestik selain inflasi yang terkawal dan pemulihan pasaran buruh,” katanya menurut Bernama.

Bagi meningkatkan lagi ekonomi, beliau menekankan kepada keperluan untuk melakukan pembaharuan struktur termasuk menarik industri tokokan nilai tinggi dan pelaburan asing bernilai tinggi.

Abdul Rasheed menjelaskan kenaikan kadar faedah akan dilakukan secara berhati-hati dan beransur-ansur bagi merangsang pertumbuhan ekonomi dan sebarang kenaikan akan mengambil kira masa dan magnitud pelarasan pasaran kepada kenaikan kadar OPR.

“Pelarasan pasaran kepada kenaikan kadar akan bergantung kepada pertumbuhan ekonomi,” katanya pada persidangan Invest Asean 2022 hari ini.

Abdul Rasheed merupakan antara ahli panel pada sesi yang diadakan hari ini bertajuk ‘Malaysia: Economy at Crossroads’, di samping Timbalan Ketua Setiausaha Perbendaharaan (Polisi) Kementerian Kewangan Datuk Johan Mahmood Merican dan pengarah unit ekonomi dan perniagaan dan pemangku pengarah penyelidikan Institut Demokrasi dan Hak Ehwal Ekonomi Dr Juita Mohamad.

Sementara itu menjawab pertanyaan mengenai Cukai Barang dan Perkhidmatan (GST), Johan menolak kemungkinan pengenalan semula cukai itu tahun ini.

“Tiada cukai akan dilaksanakan sehingga ekonomi benar-benar pulih,” katanya.


PRU musim bencana strategi UMNO, peratusan keluar mengundi rendah

Penganalisis politik Profesor Wong Chin Huat sependapat dengan pendedahan bahawa UMNO ingin mengadakan Pilihan Raya Umum Ke-15 (PRU-15) pada musim bencana sebagai strategi untuk memastikan peratus keluar mengundi adalah rendah.

Sebelum ini, Agenda Daily pada 1 Oktober lalu melaporkan pemilih akan berdepan masalah untuk keluar membuang undi jika PRU-15 diadakan ketika musim hujan dan banjir, sekali gus menyebabkan peratusan pengundi yang keluar melaksanakan tanggungjawab mereka, akan rendah.

Peratusan rendah pengundi yang keluar akan memberi kelebihan kepada UMNO dan Barisan Nasional (BN) yang telah lama memiliki ‘pengundi putih dan tegar’ yang akan menjadi fokus utama parti itu untuk dibawa keluar membuang undi.

Seperti keputusan Pilihan Raya Negeri (PRN) Melaka dan Johor, peratusan mengundi yang rendah boleh memberikan kelebihan buat UMNO dan BN untuk menang.

Mengulas perkara itu, Wong berkata pembubaran Parlimen bagi membuka ruang kepada PRU-15 ketika musim tengkujuh dilihat sebagai strategi sesuatu parti politik untuk memastikan peratus keluar mengundi rendah, sekali gus memenangkan mereka.

Bagaimanapun, menurutnya strategi berkenaan mempunyai kelemahan kerana pada akhirnya rakyat akan sekali lagi bangkit menghukum si pelaku seperti mana yang terjadi pada PRU-14 lalu.

“Saya rasa ada pihak rasakan bahawa PRU (perlu) dipercepatkan dalam keadaan pembangkang tidak bersedia dan ada pihak harapkan bahawa keadaan banjir akan menyekat pengundi.

“Ini dapat dilihat kepada keputusan PRN (Pilihan Raya Negeri) Melaka dan Johor apabila ramai tidak pulang mengundi, maka menguntungkan satu pihak itu,” katanya dalam wawancara dengan Buletin AWANI hari ini, tanpa menyatakan parti berkaitan.

Pada PRN Melaka Ke-15 menyaksikan jumlah peratusan keluar mengundi sebanyak 65.85 peratus atau 326,068 daripada 495,195 pengundi, berbanding sasaran Suruhanjaya Pilihan Raya (SPR) sebanyak 70 peratus.

Sementara, pada PRN Johor pula menyaksikan hanya 54.92 peratus pemilih keluar membuang undi. Peratusan itu merangkumi 1,426,573 pemilih daripada jumlah keseluruhan pengundi yang layak mengundi di kesemua 56 kerusi Dewan Undangan Negeri (DUN).

Kedua-dua PRN itu diadakan ketika negara belum memasuki fasa peralihan endemik Covid-19 yang menyaksikan beberapa sekatan dikenakan oleh Kementerian Kesihatan.

Mengulas lanjut, Wong berkata strategi untuk mengurangkan peratusan keluar mengundi juga mempunyai kelemahan kerana berdasarkan PRU-14 apabila SPR mengumumkan hari mengundi pada Rabu dengan perhitungan untuk kurangkan kadar pengundi, namun, kesan sebaliknya pula berlaku.

“Rakyat marah dan mereka bekerjasama dalam membantu pengundi di luar kawasan untuk balik mengundi. Dan perkara sama sekalipun kalau banjir, saya rasa pengundi atas pagar turut akan marah dan menolak parti itu,” kata beliau lagi.

Chin Huat menegaskan, parti yang beria-ia mahukan PRU-15 segera diadakan perlu melihat perhitungan sedekikian, sekali pun mereka kurang bertimbang rasa mengenai kesusahan rakyat.

Mesyuarat Majlis Tertinggi UMNO pada Jumaat lepas bersetuju untuk Parlimen dibubarkan dalam masa terdekat, bagi membolehkan PRU-15 diadakan tahun ini juga.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Monsun Timur Laut 2022/2023 yang dijangka bermula pertengahan November depan dan berakhir Mac 2023.

Ini sebab mengapa UMNO, BN pilih PRU-15 musim tengkujuh, banjir


Kekal aktif semasa PKP elak obesiti, hadkan aktiviti sedentari

Walaupun pergerakan kita agak terhad semasa pandemik Covid-19 ini, itu bukanlah alasan untuk kita tidak aktif. Kita harus kekal aktif supaya badan kita sentiasa cergas dan sihat di samping dapat mengawal berat badan.

Semasa tempoh Perintah Kawalan Pergerakan (PKP) ini, banyak masa akan dihabiskan di rumah tetapi banyak  aktiviti yang boleh dilakukan supaya kekal aktif.

Menurut Pakar Bedah Am, Bariatrik, Payudara dan Endokrin Gleneagles Hospital Penang, Dr. Kirubakaran Malapan, penting untuk kita kekal aktif walaupun hanya berada di rumah.

“Mungkin sesetengah daripada kita menganggap isu kekal aktif, sihat dan bertenaga ketika tempoh ‘lockdown’ adalah satu perkara yang dianggap mudah tetapi tidak semua orang boleh mengamalkan dan mengekalkan momentum aktif dan sihat ini,” jelasnya.

Kini gaya hidup kebanyakan daripada kita sudah banyak berubah akibat pandemik Covid-19 yang memberi kesan besar kepada manusia. Bagaimanapun, seseorang itu perlu mengambil inisiatif sendiri untuk kekal aktif dalam memastikan tahap kesihatan sentiasa berada dalam keadaan baik.

Walaupun berada di rumah atau bekerja dari rumah, Dr. Kirubakaran menasihatkan agar orang ramai mengehadkan aktiviti sedentari kepada dua jam sehari.

“Aktiviti ini termasuk mengurangkan menonton televisyen, melayari internet, bermain permainan komputer, baring atau duduk.

“Bagi warga emas atau golongan kurang upaya (OKU), anda boleh melakukan pelbagai regangan yang bersesuaian untuk terus kekal aktif. Misalnya, anda boleh berkebun atau melakukan kerja rumah tanpa bantuan mesin,” jelasnya.

Dalam pada itu, orang ramai digalakkan  melakukan senaman 30 minit sehari sebanyak lima hingga enam kali seminggu. Beliau berkata, orang ramai boleh melakukan lompat tali, menari atau menggunakan peralatan sukan yang sedia ada.

Bagi aktiviti fleksibiliti dan kekuatan otot, orang ramai digalakkan bersenam dua hingga tiga seminggu dengan melakukan yoga, push ups, sit ups dan dumbbell.

Elak makan lewat malam

Mengulas perubahan tabiat pemakanan termasuk makan lewat makan malam sepanjang PKP, beliau memberitahu, ia boleh mengakibatkan obesiti.

Beliau menjelaskan, rutin pemakanan pasti berubah apabila kita berada di rumah sepanjang hari.

“Jika tidak mengamalkan diet sihat seimbang dan senaman yang baik, masalah obesiti merupakan masalah paling mudah berlaku ketika musim ‘lockdown’ ini,” katanya.

Dr Kirubakaran berkata, budaya makan malam menyumbang pengambilan sajian berlebihan menyebabkan tubuh tidak menggunakan kalori berlebihan dan disimpan sebagai lemak dalam badan. Jelasnya, tabiat makan berlebihan antara punca obesiti yang semakin meningkat dalam kalangan rakyat di negara ini.

Kesannya pada kesihatan apabila organ penghadaman dibebankan untuk proses pencernaan. Proses penghadaman tidak sempurna menyebabkan pertambahan lemah sekali gus meningkatkan berat badan.

“Ia akan menjadi lebih serius jika amalan tidak sihat tadi terus diamalkan tanpa henti untuk beberapa bulan lamanya sepanjang anda bekerja dari rumah,” katanya.

Jika dirujuk laporan WHO pada Feb 2020 jelas memperlihatkan betapa kritikalnya permasalahan ini berikutan obesiti telah mencapai peringkat epidemik secara global, dengan sekurang-kurangnya 2.8 juta orang meninggal dunia setiap tahun kerana lebihan berat badan atau obes.

Di Malaysia, hasil Tinjauan Kebangsaan Kesihatan dan Morbiditi (NHMS) 2019 mendapati 50.1 peratus daripada orang dewasa mempunyai, sama ada berlebihan berat badan atau obes di mana 30.4 peratus adalah berlebihan berat badan manakala 19.7 peratus adalah obes.

“Oleh itu, individu yang mengalami masalah obesiti perlu bertindak sekarang, ubah gaya hidup, tukar kepada pemakanan sihat dan amalkan senaman setiap hari.

“Mulakan pelan baru untuk hidup sihat ini sekarang dan baca serta amalkan info-info yang telah dikongsikan ini serta tinggalkan tabiat pemakanan tidak sihat segera, kerana masalah NCD ini boleh berlaku pada bila-bila masa sahaja. Kekal berada di rumah, kekal aktif dan kekal sihat,” ujarnya.


MyCC selesai siasat ‘kartel’ ayam

Suruhanjaya Persaingan Malaysia (MyCC) telah menyelesaikan siasatan ke atas 20 pembekal utama ayam di negara ini di tengah-tengah dakwaan wujud peranan ‘kartel’ menyebabkan harga haiwan itu meningkat di seluruh negara.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi bagaimanapun berkata beliau tidak boleh mendedahkan penemuan siasatan itu kerana ia di luar bidang kuasanya.

“Saya telah diberitahu bahawa MyCC telah menyelesaikan siasatan mereka ke atas dakwaan kewujudan kartel dalam pengeluaran ayam di Malaysia.

“Tetapi memandangkan mereka adalah suruhanjaya, saya tidak boleh mendedahkan hasil siasatan mereka,” kata Nanta menjawab soalan Datuk Seri Ahmad Maslan (BN-Pontian) di Dewan Rakyat, hari ini.

“Jadi tolong jangan risau kerana saya telah diberitahu mereka akan mendedahkan semuanya sebaik sahaja mereka memperhalusi prosedur operasi standard mereka dan selepas itu mereka akan mendedahkan apa yang mereka dapati daripada siasatan kepada orang ramai,” tambahnya.

April laly, MYCC berkata mereka sedang menyiasat campur tangan politik dalam isu operasi kartel dalam industri ayam.

Pada masa itu, Nanta berkata suruhanjaya itu memerlukan laporan terperinci mengenai dakwaan berkenaan untuk menentukan kesahihannya.

MyCC kemudian menjelaskan bahawa suruhanjaya itu tidak menyiasat ahli politik tertentu berkaitan dengan operasi kartel dalam industri ayam.

Ketua Pegawai Eksekutifnya Iskandar Ismail berkata siasatan yang sedang dijalankan hanya tertumpu kepada sekumpulan pemain industri ayam yang tindakan mereka dilihat menimbulkan kebimbangan di bawah Seksyen 4 Akta Persaingan 2010.

Harga runcit ayam dan telur telah meningkat pada tahun ini.


Ku Nan ambil RM2 juta, kata penghakiman bertentangan Mahkamah Rayuan

Hakim Mahkamah Rayuan Datuk Abu Bakar Jais berkata Mahkamah Tinggi Kuala Lumpur membuat keputusan tepat dalam perbicaraan kes rasuah bekas Menteri Wilayah Persekutuan Datuk Seri Tengku Adnan Tengku Mansor, yang didapati bersalah dan dikenakan hukuman penjara 12 bulan serta denda RM2 juta.

Pada 21 Disember tahun lalu, Hakim Mahkamah Tinggi Kuala Lumpur Mohamed Zaini Mazlan menjatuhkan hukuman terhadap Ku Nan, penjara 12 bulan dan denda RM2 juta, selepas beliau didapati bersalah.

Ku Nan didakwa menerima RM2 juta daripada Pengarah Aset Kayamas Sdn Bhd (AKSB) Tan Sri Chai Kin Kong melalui cek didepositkan ke dalam akaun bank milik syarikat Tadmansori Holdings Sdn Bhd yang beliau mempunyai kepentingan dan diketahui syarikat AKSB ada perhubungan dengan tugas rasminya.

Bagaimanapun mahkamah membenarkan permohonan Ahli Parlimen Putrajaya itu, untuk menangguhkan pelaksanaan hukuman penjara dan denda itu, sementara menunggu rayuan.

Pada 16 Julai lalu, Mahkamah Rayuan melepas dan membebaskan Ku Nan atas tuduhan rasuah, sabitan dan hukuman penjara 12 bulan serta denda RM2 juta, dengan keputusan majoriti 2-1.

Keputusan itu diumum Hakim Datuk Suraya Othman yang mengetuai tiga panel, termasuk Abu Bakar dan Hakim Datuk Ahmad Nasfy Yasin. Suraya dan Ahmad Nasfy merupakan majoriti dalam keputusan penghakiman itu.

Memetik FMT, dalam penghakiman 20 muka surat dikeluarkan pada Jumaat, Abu Bakar berkata dakwaan Tengku Adnan atau Ku Nan yang mengatakan wang terbabit diberikan sebagai sumbangan politik dan bukan kepada dirinya, juga adalah tidak benar.

Ini kerana, katanya, ia tidak pernah dibuktikan menerusi sebarang rekod yang menunjukkan UMNO diberikan wang berkenaan.

Pengarah Aset Kayamas Sdn Bhd Chai Kin Kong menghantar sendiri cek itu secara peribadi kepada Ku Nan, beberapa hari sebelum Pilihan Raya Kecil (PRK) Sungai Besar dan Kuala Kangsar.

Wang itu kemudiannya didepositkan ke dalam akaun bank Tadmansori Holdings Sdn Bhd milik Ku Nan.

“Tidak ada rekod menunjukkan Tadmansori memberikan wang itu kepada UMNO selepas menerima cek. Perayu mengambil wang terbabit,” kata.

Abu Bakar berkata Ku Nan ketika membela diri berkata beliau menggunakan wangnya sendiri untuk dua PRK yang diadakan pada 2016 itu dan sebab itu beliau tidak perlu membayar wang kepada parti.

Katanya, kenyataan itu “tidak meyakinkan”.

Beliau berkata bukti menunjukkan sekurang-kurangnya dalam lapan keadaan, UMNO telah membayar balik wang pendahuluan yang dibuat oleh Ku Nan selepas dia menggunakan wang sendiri.

“Namun dalam kes ini, tidak ada bukti menunjukkan UMNO membayarnya untuk RM2 juta yang dikatakan telah digunakannya dalam PRK itu,” katanya.


RM6 bilion beli peralatan 6 kapal tempur secara pukal: CEO LTAT

Lembaga Tabung Angkatan Tentera (LTAT) menjelaskan bayaran RM6 bilion yang dibuat kerajaan kepada kontraktor projek kapal tempur pesisir pantai (LCS) Tentera Laut Diraja Malaysia (TLDM), bertujuan membeli peralatan membina enam kapal berkenaan.

Ketua Eksekutif LTAT Datuk Ahmad Nazim Abdul Rahman berkata ini kerana pembelian secara pukal untuk peralatan enam kapal itu akan jauh lebih murah.

“RM6 bilion dari nilai kontrak RM9 bilion sudah dibayar. Kenapa bayar sampai RM6 bilion, tapi progres pembinaan untuk lima kapal pertama hanya pada purata 55 peratus?

“Sebab RM6 bilion dibelanjakan untuk beli hampir kesemua peralatan yang perlu untuk bina enam kapal. Bulk order (pesanan pukal) lebih murah berbanding beli satu-satu.

“Sebahagian besar perbelanjaan adalah untuk basic design dan detailed design yang dibuat oleh Naval Group, Perancis,” katanya dalam satu kenyataan semalam (9 Ogos 2022).

Ahmad Nazim berkata peruntukan berjumlah RM9 bilion untuk pembinaan enam LCS di bawah kontrak asal bermakna harga bagi sebuah kapal lebih kurang RM1.5 bilion.

Beliau memberi contoh, Mesir dan Emiriah Arab Bersatu membelanjakan hampir RM1.9 bilion untuk sebuah kapal LCS yang dibuat di Perancis, sementara Amerika Syarikat membina LCS mereka pada harga RM2.4 bilion sebuah kerana lebih canggih.

Beliau turut menjelaskan susulan kegagalan projek penswastaan pembinaan kapal-kapal TLDM yang diberi kepada syarikat PSC satu ketika dulu, Boustead terpaksa mengambil alih syarikat itu demi menyelamatkan kerugian di seluruh rantaian kewangan dan ekonomi.

“Pengambilalihan ini termasuk hutang bank yang amat besar yang kini terpaksa ditanggung oleh Boustead Holdings dan Boustead Naval Shipyard (BNS). Maka sebahagian daripada wang LCS terpaksa digunakan untuk membayar hutang lapuk syarikat PSC ini.

“Namun di sebalik bebanan ini, projek LCS yang dibina oleh syarikat BNS di Malaysia telah membuka peluang kerja teknikal dan kejuruteraan kepada hampir 3,000 jurutera, lebih 400 vendor tempatan dalam pelbagai bidang yang dengan nilai projek lebih RM4 bilion dan ribuan lagi pekerjaan di syarikat vendor ini,” katanya lagi.

Ahmad Nazim berkata projek LCS terhenti pada 2019 atas pelbagai sebab tetapi Kabinet pada April 2022 telah memutuskan untuk menyambung semula pembinaannya berdasarkan opsyen yang paling murah.

Keputusan ini, katanya dibuat dengan mengambil kira tiga opsyen, termasuk pelan penstrukturan semula BNS diteliti oleh pihak kerajaan di pelbagai peringkat termasuk Kabinet yang mengambil masa selama lapan bulan.

Menurutnya beliau juga terlibat secara langsung dalam menggubal pelan pemulihan projek LCS bersama-sama Kementerian Pertahanan dan TLDM baru-baru ini.

“Saya sudah berkali-kali turun ke Lumut Shipyard yang terletak di dalam pangkalan TLDM dan melawat projek LCS. Saya boleh sahkan pembinaan fizikal kapal memang sedang berlangsung.

“Di bawah kontrak sekarang, pembinaan keenam-enam kapal ini perlu dibuat dalam masa yang sama. Bukan bina satu, hantar satu. Lumut Shipyard besar dan ada kapasiti untuk pembinaan enam kapal sekali harung,” katanya.

Pada Khamis (4 Ogos lalu) Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan BN dan UMNO. Pada akhir 2011, kontrak RM9 bilion telah diberikan kepada BNS.

Semalam, Perikatan Nasional (PN) menggesa Kabinet menubuhkan sebuah Suruhanjaya Bebas Diraja bagi menyiasat dakwaan berlaku penyelewengan berkaitan projek kapal berkenaan.

Pengerusinya Tan Sri Muhyiddin Yassin berkata lebih malang sekiranya amalan rasuah dan penyelewengan yang menjadi barah dalam sebuah pemerintahan kleptokrasi berulang kembali di negara kita.

Menurutnya PN menentang keras amalan kotor ini dan tidak akan membiarkan kumpulan kleptokrat kembali memperjudikan nasib rakyat demi kepentingan peribadi.

“Walaupun pemerintahan kleptokrasi BN telah berakhir pada PRU-14 yang lalu, namun sehingga hari ini kita masih dihantui oleh peninggalan kebobrokan pemerintahan mereka.

“Yang terbaharu ialah skandal pembinaan kapal LCS TLDM yang melibatkan kerugian wang rakyat sebanyak RM9 bilion, selain merencatkan keupayaan TLDM untuk mengawal perairan negara disebabkan kegagalan syarikat yang dianugerah kontrak pembinaan kapal LCS secara rundingan terus untuk menyiapkan projek tersebut.

“Pendedahan bekas Panglima TLDM, Tan Sri Dr Abdul Aziz Jaafar, mengenai bantahan beliau terhadap perolehan projek ini menerusi beberapa pucuk surat yang dihantar kepada Menteri Pertahanan pada ketika itu amat mengejutkan kita,” kata Muhyiddin.


Annuar bidas Shabery Cheek bantu PH tarik sokongan UMNO

Bekas Setiausaha Agung UMNO Tan Sri Annuar Musa membidas tindakan Ahli Majlis Tertinggi (MT) UMNO, Datuk Seri Ahmad Shabery Cheek yang memberi alasan kenapa Barisan Nasional (BN) perlu bekerjasama dengan Pakatan Harapan (PH).

Menurutnya Ahmad Shabery telah melancarkan perang psikologi untuk mengaburi mata ahli UMNO dengan mereka-reka 10 sebab.

“Shabery Cheek, Pengerusi JK Komunikasi Strategik DSZH (Datuk Seri Zahid Hamidi), yang beberapa hari sebelum mengundi mengisytiharkan BN sudah menang 114 kerusi, sebentar tadi mula melancarkan perang psikologi untuk mengaburi ahli dengan mereka-reka 10 justifikasi kenapa BN wajib bersama PH,” katanya dalam kenyataan di Facebook beliau hari ini.

Annuar berkata beliau difahamkan pertemuan PH dan BN sebentar tadi di Pusat Dagangan Dunia gagal menghasilkan keputusan seperti yang dikehendaki beberapa kerat pemimpin UMNO yang pro kepada DAP dan PH.

“Time lime jam 2.00 petang yang dimaklumkan oleh Speaker mungkin tidak mencukupi untuk team Presiden UMNO, kerana masih gagal capai kata sepakat.

“Tidak mustahil PN (Perikatan Nasional) yang terlebih dahulu berjaya “Cross the line,” katanya.


Kerajaan setuju beri ‘ganjaran’ sempena Hari Pekerja 2022

Kerajaan bersetuju memberi ‘ganjaran’ sebagai pengiktirafan dan penghargaan kepada golongan pekerja dalam menjana kemajuan negara, kata Perdana Menteri Datuk Seri Ismail Sabri Yaakob.

‘Hadiah’ itu termasuk:

Semua ganjaran itu itu diumumkan Perdana Menteri dalam ucapan khas sempena Hari Pekerja 2022 bertemakan “Pekerja Tonggak Keluarga Malaysia Dalam Pemulihan Negara” yang disiarkan secara langsung di TV1, hari ini.

Selain itu, beliau juga berkata pembukaan semula sempadan negara memberi ruang kepada pengambilan semula tenaga kerja asing dalam sektor tertentu terutama sektor 3D (kotor, bahaya dan sukar) namun tindakan itu bukan berhasrat membelakangkan pekerja tempatan, lapor Bernama.

Ismail Sabri berkata satu mekanisme komprehensif akan dirangka untuk mengurangkan kebergantungan terhadap pekerja asing supaya warga tempatan diberi keutamaan terlebih dahulu.

“Kementerian Sumber Manusia telah diminta supaya meneliti dan mengkaji aspek ini agar pekerja tempatan mendapat manfaat dengan menambah baik kadar gaji, pakej pekerjaan dan kemajuan kerjaya,” katanya.

Katanya kerajaan juga meratifikasi Protokol 29 Pertubuhan Buruh Antarabangsa (ILO) sebagai bukti komitmen menghapuskan buruh paksa di Malaysia, sekali gus memastikan produk dan barangan negara tidak lagi dikenakan sekatan masuk ke pasaran antarabangsa kerana didakwa menggunakan buruh paksa.

Sementara itu, Perdana Menteri berkata kerajaan juga melancarkan portal UPSkills Malaysia untuk pekerja meningkatkan kemahiran dan menjadikannya pusat rujukan tunggal yang menghimpunkan maklumat 6,143 penyedia latihan meliputi 35 bidang kemahiran.

Selain itu, katanya pelbagai inisiatif telah dilaksanakan bagi memastikan Keluarga Malaysia dapat meneruskan kehidupan antaranya Program Subsidi Upah (PSU) yang membantu lebih 350,000 majikan di seluruh negara dengan peruntukan RM20.34 bilion selain berjaya mengekalkan 2.95 juta individu dalam sektor pekerjaan.

Menurutnya, kerajaan juga telah meningkatkan had siling gaji bulanan diinsuranskan daripada RM4,000 kepada RM5,000 yang memanfaatkan sembilan juta pekerja khususnya pencarum Perkeso di seluruh negara.

“Kerajaan yakin warga pekerja Keluarga Malaysia akan kekal berdaya tahan dan terus menjadi rakan strategik dalam membangunkan ekonomi negara.

“Sekali lagi, saya ingin merakamkan setinggi-tinggi penghargaan dan mengucapkan Selamat Hari Pekerja kepada semua pekerja, pemimpin dan ahli kesatuan-kesatuan sekerja yang ada di negara ini,” katanya yang turut mengucapkan Selamat Hari Raya Aidilifitri kepada seluruh Keluarga Malaysia.


LHDN lanjut masa kemuka borang taksiran 2020 hingga 31 Julai

Lapan kategori pembayar cukai yang menjalankan perniagaan diberi masa tambahan mengemukakan Borang Nyata Cukai Pendapatan (BNCP) bagi Tahun Taksiran 2020 sehingga 31 Julai depan selaras inisiatif kerajaan meringankan beban rakyat.

Lembaga Hasil Dalam Negeri (LHDN) dalam kenyataan hari ini berkata kategori itu membabitkan Individu, Individu Pemastautin (Pekerja Berpengetahuan/Berkepakaran), Individu Bukan Pemastautin, Individu Bukan Pemastautin (Pekerja Berpengetahuan), Perkongsian, Pertubuhan, Harta Pusaka dan Keluarga Sekutu Hindu.

LHDN berkata inisiatif tersebut selaras dengan usaha kerajaan bagi meringankan beban pembayar cukai selepas mengambil kira kekangan yang dihadapi dalam melaksanakan tanggungjawab untuk mengemukakan BNCP, susulan penutupan penuh sektor sosial dan ekonomi ketika ini.

“Pembayar cukai digalakkan untuk menggunakan sepenuhnya perkhidmatan dalam talian melalui platform ezHASiL, bagi tujuan pengemukaan BNCP,” menurut LHDN.

Bagaimanapun, bagi kategori Syarikat, Perkongsian Liabiliti Terhad, Unit Amanah/Amanah Harta Tanah, Koperasi, Badan Amanah, Amanah Pelaburan Harta Tanah/Tabung Amanah Harta dan Amanah Perniagaan bagi Tahun Taksiran 2020 dan Tahun Taksiran 2021, tambahan masa dikekalkan seperti yang dinyatakan pada Program Memfail Borang Nyata bagi tahun 2020 dan 2021.

LHDN menegaskan Program Memfail Borang Nyata tersebut boleh dimuat turun menerusi www.hasil.gov.my>Borang>Program Memfail Borang Nyata bagi tahun 2020 dan 2021.

LHDN telah menyediakan soalan lazim berkaitan Urusan Percukaian Dalam Tempoh Perintah Kawalan Pergerakan 3.0, yang boleh dicapai melalui pautan versi bahasa Melayu http://www.hasil.gov.my/pdf/pdfam/faq_pkp3_1.pdf dan versi bahasa Inggeris http://www.hasil.gov.my/pdf/pdfam/faq_pkp3_2.pdf.

Untuk pertanyaan atau maklumat balas berhubung perkara tersebut, orang ramai diminta menghubungi LHDN menerusi Hasil Care Line di talian 03-8911 1000 / 603-8911 1100 (luar negara) atau HASiL Live Chat atau Borang Maklum Balas di portal rasmi LHDN di pautan https://maklumbalaspelanggan.hasil.gov.my/MaklumBalas/ms-my/.


Gempa bumi berukuran 6.0 gegarkan utara-barat laut India

Pada ketika India sedang bergelut dengan pandemik Covid-19, negara besar tersebut hari ini digegarkan pula dengan gempa bumi berukuran 6.0 pada skala richter enam batu di utara-barat laut Dhekiajuli, India yang turut dirasai gegaran sehingga timur laut, termasuk Guwahati, Assam.

Sekurang-kurangnya seorang cedera parah, lapor wartawan tempatan Manoj Anand.

Pusat Nasional Seismologi India melabelkan gempa pada 6.4 skala richter.

Selepas gempa, sekurang-kurangnya satu gempa susulan berlaku dengan magnitud 4.9.

Gegaran tersebut dilaporkan dirasai sampai ke Tibet, China.

Sebagian bukit berbatu besar dikenali sebagai Bhairabkunda yang terletak di daerah Udalguri di Assam pecah dan jatuh ke tanah, menurut laporan media The Hindu.

Menteri Kesatuan Negara di Timur Laut India, Dr. Jitendra Singh, melaporkan setakat ini tidak ada laporan kehilangan nyawa dan laporan terperinci sedang dalam siasatan. Beliau turut menggesa supaya orang ramai mengambil langkah berjaga-jaga susulan gempa tersebut.


KKM lulus Evusheld tangani Covid

Kementerian Kesihatan (KKM) bersetuju memberikan kelulusan pendaftaran bersyarat bagi produk Evusheld 100 miligram per milimiter (mg/ml) Solution For Injection (Tixagevimab 100 mg/ml dan Cilgavimab 100 mg/ml) keluaran Astrazeneca AB, Sweden.

Ketua Pengarah Kesihatan Tan Sri Dr Noor Hisham Abdullah, berkata produk itu digunakan sebagai pencegahan jangkitan Covid-19 berikutan prapendedahan Covid-19 kepada orang dewasa dan remaja berumur 12 tahun ke atas dengan berat sekurang-kurangnya 40 kilogram.

“Selain itu, ia juga digunakan ke atas individu yang berkemungkinan tidak memperoleh tindak balas imun mencukupi terhadap vaksinasi Covid-19 atau individu yang tidak disyorkan vaksinasi Covid-19,” katanya dalam kenyataan di sini malam ini.

Menurut Dr Noor Hisham keputusan kelulusan tersebut dibuat pada Mesyuarat Pihak Berkuasa Kawalan Dadah (PBKD) kali ke-372 yang bersidang hari ini.

Beliau berkata penggunaan Evusheld adalah berdasarkan garis panduan klinikal yang dikeluarkan KKM dan produk itu bukan untuk digunakan sebagai pengganti vaksinasi Covid-19 serta pematuhan prosedur operasi standard (SOP) masih perlu dilaksanakan.

Katanya kelulusan pendaftaran bersyarat itu memerlukan maklumat kualiti, keselamatan dan keberkesanan produk itu dipantau serta dinilai secara berterusan oleh Bahagian Regulatori Farmasi Negara (NPRA).

Ia dibuat berdasarkan data-data terkini dari semasa ke semasa bagi memastikan perbandingan manfaat risiko (benefit-over-risk) bagi produk tersebut kekal positif. – Bernama